மலேசியாவில் புதிய உச்சமாக ஒரே நாளில் 2,188 பேருக்கு கொவிட்-19

மலேசியாவில் இதுவரை இல்லாத அளவுக்கு அதிகமாக ஒரே நாளில் 2,188 கொரோனா தொற்றுச் சம்பவங்கள் இன்று (நவம்பர் 24) பதிவானது. நேற்று 1,882 பேருக்கு தொற்று பதிவானதே ஆக அதிக எண்ணிக்கையாகக் கருதப்பட்ட நிலையில் புதிய உச்சமாக 2,000க்கும் அதிகமான தொற்று சம்பவங்கள் பதிவாகியுள்ளன.

மேலும் நால்வர் கொரோனா தொற்றால் உயிரிழந்துள்ள நிலையில், மலேசியாவில் கொவிட்-19ஆல் உயிரிழந்தோரின் எண்ணிக்கை 341ஆக உயர்ந்துள்ளது.

மலேசியாவில் கொவிட்-19 பாதிப்பு கண்டோரின் மொத்த எண்ணிக்கை 58,847 ஆனது. தற்போது 14,353 பேர் சிகிச்சை பெற்று வரும் நிலையில் 11 பேர் தீவிர சிகிச்சைப் பிரிவில் அனுமதிக்கப்பட்டுள்ளனர். அவர்களில் 49 பேருக்கு செயற்கை சுவாசக் கருவி பொருத்தப்பட்டுள்ளது.

பெரும்பாலான புதிய கிருமித்தொற்று சம்பவங்கள் டெராடாய் குழுமத்தில் பதிவாகின. சிலாங்கூரில் இருக்கும் ‘டாப் குளோவ்’ கையுறை தயாரிக்கும் தொழிற்சாலைகளின் பணியாளர்கள் டெராடாய் குழுமத்தைச் சேர்ந்தவர்கள்.

அந்தப் பகுதியில் நிலைமையைக் கட்டுப்படுத்தவும் பெரிய அளவில் கொவிட்-19 பரிசோதனைகள் மேற்கொள்ளவும் பல மருத்துவ மற்றும் பொதுச் சுகாதார உதவிக் குழுக்கள் அந்தப் பகுதிக்கு அனுப்பி வைக்கப்பட்டுள்ளதாக சுகாதார தலைமை இயக்குநர் டாக்டர் நூர் ஹிஷாம் அப்துல்லா கூறினார்.

சாபாவில் கிருமித்தொற்று பரவல் குறைந்து வரும் நிலையில், பாஹாங், திரங்கானு, புத்ரஜெயா, பெர்லிஸ் ஆகிய மாநிலங்களில் புதிய கிருமித்தொற்று சம்பவங்கள் இல்லை.

இன்று பதிவான அனைத்து கிருமித்தொற்று சம்பவங்களும் உள்ளூரில் பரவியவை.


மலேசியாவில் கையுறை தயாரிக்கும் நிறுவனம், ஊழியர்கள் தங்குமிடத்தில் சுகாதாரக் குறைபாடு; மனிதவள அமைச்சு விசாரணை

மலேசியத் தலைநகர் கோலாலம்பூருக்கு அருகே மெரு எனும் பகுதியில், ‘டாப் கிளவ்’ கையுறை தயாரிப்பு நிறுவனத்தின் தொழிற்சாலையில் பணிபுரியும் ஊழியர்களின் தங்குமிடம் மிகவும் மோசமான நிலையில் இருப்பது கண்டறியப்பட்டிருப்பதாக மனிதவள அமைச்சர் எம். சரவணன் கூறியுள்ளார்.

ஊழியர்கள் பணிபுரியும் தொழிற்சாலையிலும் சுகாதார நிலவரம் மோசமாக இருப்பது தெரியவந்துள்ளது.

அதன் தொடர்பில் உடனடியாக நடவடிக்கை எடுக்கப்பட்டு ஒரு வாரத்திற்குள் பிரச்சினை சரிசெய்யப்படும் என அவர் உறுதியளித்து உள்ளார்.

நெரிசலாகவும் சுகாதாரமற்ற முறையிலும் உள்ள ஊழியர்களின் அந்த தங்குமிடப் பிரச்சினைக்கு உடனடி நடவடிக்கை எடுக்காவிட்டால், அங்கு கொவிட்-19 தொற்றைக் கட்டுப்படுத்துவது சிரமமாகி விடும் என அவர் சொன்னார்.

“ஊழியர்களின் தங்குமிடம் சுகாதாரமான முறையில் இருப்பதை உறுதிசெய்வது முதலாளிகளின் கடமையாகும். அதைச் செய்யத் தவறும் தரப்பின் மீது நடவடிக்கை எடுக்கப்படுவதை தொழிலாளர் துறை உறுதி செய்யும்,” என அமைச்சர் சரவணன் எச்சரித்தார்.

சில தினங்களுக்கு முன்பு, தொழிலாளர் துறை அதிகாரிகளுடன் இணைந்து அமைச்சர் சரவணன் ‘டாப் கிளவ்’ நிறுவன ஊழியர்களின் தங்குமிடத்தைப் பார்வையிட சென்றிருந்தார்.

சுகாதாரமற்ற நிலையில் இருந்த அந்த தங்குமிடத்தின் புகைப்படங்களையும் காணொளியையும் அவர் ஊடகங்களிடம் பகிர்ந்தார்.

இதற்கு முன்பு, ஊழியர்களின் தங்குமிடத்தை ஒரு காரணமாக சுட்டிக் காட்டி, அமெரிக்காவின் சுங்க எல்லை பாதுகாப்பு அமலாக்க நிறுவனம், உலகின் ஆகப் பெரிய கையுறை உற்பத்தி நிறுவனமான ‘டாப் கிளவ்’வின் ஏற்றுமதிக்குத் தடை விதித்திருந்தது.

சிலாங்கூர் மாநிலத்தில் நேற்று 1,623 கொவிட்-19 சம்பவங்கள் பதிவாகின. அவற்றில், ‘டாப் கிளவ்’ நிறுவனத்தின் தொழிற்சாலை மற்றும் தங்குமிடப் பகுதியைச் சுற்றியுள்ள கிருமித்தொற்றுக் குழுமத்தில் மட்டும் 1,511 கொவிட்-19 சம்பவங்கள் பதிவாகின. இந்த எண்ணிக்கை, சிலாங்கூரில் நேற்று பதிவான மொத்த கொவிட்-19 சம்பவங்களில் 93.1 விழுக்காடாகும்.

இம்மாதம் 7ஆம் தேதியிலிருந்து அந்தக் கிருமித்தொற்றுக் குழுமத்தில் மொத்தம் 4,036 கொவிட்-19 சம்பவங்கள் பதிவாகியுள்ளன. கிருமி தொற்றியோரில் 80 விழுக்காட்டிற்கும் அதிகமானோர் வெளிநாட்டு ஊழியர்கள்.


அடிலெய்டில் பெருந்தொற்றுப் பரவலைத் தடுத்த மலேசிய மருத்துவருக்குக் குவியும் பாராட்டுகள்

அடிலெய்டில் உள்ள ஒரு மருத்துவமனையில் 80 வயது மூதாட்டி ஒருவர் தொடர்ந்து இருமியதை அடுத்து, அது கொவிட்-19 நோய்த்தொற்றுக்கான அறிகுறியாக இருக்கலாம் எனச் சந்தேகித்து, அவரை உடனடியாக மருத்துவப் பரிசோதனைக்கு உட்படுத்தினார் டாக்டர் தர்மினி.

அந்த மூதாட்டிக்கு கொவிட்-19 தொற்று உறுதியானதுடன், அவரது குடும்ப உறுப்பினர்களுக்கும் அவர்களுடன் நெருங்கிய தொடர்பில் இருந்த 25 பேருக்கும் உடனடியாக பரிசோதனை மேற்கொள்ளப்பட்டு தொற்று உறுதிப்படுத்தப்பட்டது.

டாக்டர் தர்மினி இந்த முன்னெச்சரிக்கை நடவடிக்கை எடுக்காமல் இருந்திருந்தால் சமூகத்தில் பலருக்கு கொவிட்-19 நோய் பரவியிருக்கும் என்றும் அது இப்போது தடுக்கப்பட்டுள்ளதாகவும் தெற்கு ஆஸ்திரேலிய பொதுச் சுகாதாரப் பிரிவின் தலைவர் நிக்கோலா ஸ்பூரியர் தெரிவித்தார்.

ஆஸ்திரேலியாவின் அடிலெய்ட் நகரில் கொவிட்-19 நோய் பெருந்தொற்றாக பரவாமல் தடுத்ததற்காக மலேசியாவில் பிறந்தவரான மருத்துவர் தர்மினி துரைரத்தினத்துக்கு பாராட்டுகள் குவிந்து வருகின்றன.

டாக்டர் தர்மினியின் நற்செயலுக்காக ஆஸ்திரேலிய ஊடகங்களில் அவருக்குப் பாராட்டு தெரிவிக்கும் செய்திகள் வெளிவந்துள்ளன.

தமக்குக் கிடைத்துள்ள பாராட்டுகளை எண்ணி தாம் பெருமிதம் அடைவதாக டாக்டர் தர்மினி குறிப்பிட்டார்.

பினாங்கிலும் சிங்கப்பூரிலும் மருத்துவராக வேலை செய்து வந்த இவர், கடந்தாண்டு அடிலெய்ட் நகரில் குடியேறினார்.


முகைதீனின் வரவுசெலவுத் திட்டத்துக்கு வெற்றி

மலேசிய பிரதமர் முகைதீன் யாசின் தாக்கல் செய்த வரவு செலவுத் திட்டத்துக்கு நாடாளுமன்றம் ஒப்புதல் அளித்துள்ளது.

அரசியல் நிச்சயமற்ற சூழ்நிலையில் பிரதமரின் நிர்வாகத்துக்கு கிடைத்த வெற்றியாக இது கருதப் படுகிறது.

வரவு செலவுத் திட்டம் 2021 வியப்பூட்டும் வகையில் குரல் வாக்கெடுப்பு மூலம் நிறைவேறியது.

2வது வாசிப்பில் ஒரு பிரிவைக் குறித்து கேட்க குறைந்தது 15 நாடாளுமன்ற உறுப்பினர்களின் ஆதரவு தேவை. ஆனால் எதிர்க்கட்சிகள் தேவையான நாடாளுமன்ற உறுப்பினர்களின் ஆதரவைத் திரட்டுவதில் தவறிவிட்டன.

இதனால் அடுத்த கட்டமாக நிதி ஒதுக்கீடு தொடர்பான மூன்று வார விவாதம் நடைபெறும். இதற்கு முன்பு 3வது மற்றும் இறுதி வாசிப்பை நாடாளுமன்றம் அங்கீ கரிக்க வேண்டும்.

மொத்த வரவு செலவுத் திட்டத்தின் மதிப்பு 322.5 பில்லியன் ரிங்கிட்டாகும் (S$106 பில்லியன்).

பிரதமர் முகைதீனின் நிர்வாகத்தினர் வரவு செலவுத் திட்டத்தை தாக்கல் செய்தபோது ஒற்றை இலக்க நாடாளுமன்ற உறுப்பினர் களின் ஆதரவு மட்டுமே அவர்களுக்கு இருந்தது.

ஆளும் தேசிய கூட்டணியில் அதிகமான உறுப்பினர்களுடன் இடம்பெற்றுள்ள தேசிய முன்னணியும் ஆட்சியைப் பற்றி தொடர்ந்து குறைகூறி வந்ததால் அதன் ஆதரவும் கேள்விக்குறியானது.

இந்த நிலையில் தேசிய முன்னணி நாடாளுமன்ற உறுப்பினர்கள் நேற்று வரவு செலவுத் திட்டத்துக்கு ஒட்டுமொத்த ஆதரவை அளித்தனர். ஆனால் வரவு செலவுத் திட்டத்தில் தங்களுடைய கோரிக்கைகளையும் சேர்க்க வேண்டும் என்று சில நாட்களுக்கு முன்பு அது நிபந்தனை விதித்திருந்தது.

இந்த நிலையில் நிதி அமைச்சர் ஸஃப்ருல் அப்துல் அஸிஸ், கூட்டணிக் கட்சிகள் மற்றும் எதிர்க்கட்சிகளின் கோரிக்கைகளை நிறை வேற்றும் வகையில் வரவு செலவுத் திட்டத்தில் சில மாற்றங்களைச் செய்திருந்தார்.

கடன் தவணையை குறிப்பிட்ட காலத்திற்கு ஒத்திவைத்தல், ‘இபிஎஃப்’ எனும் வருங்கால வைப்பு நிதியிலிருந்து நிதி எடுப்பதற்கான தகுதியைத் தளர்த்துதல், சாபா மற்றும் முன்களப் பணியாளர்களுக்கு அதிக அளவு உதவிகள் வழங்குதல் உள்ளிட்ட கோரிக்கைகள் இவற்றுள் அடக்கம். முன்னதாக மாமன்னர் அப்துல்லா அஹமது ஷா, கிருமித்தொற்று பிரச்சினையை நாடு எதிர்நோக்கியுள்ள வேளையில் வரவு செலவுத் திட்டத்துக்கு ஆதரவு அளித்து அரசாங்கத்துக்கு உதவுமாறு உறுப்பினர்களைக் கேட்டுக்கொண்டார்.


பேராக், சாபாவில் ஜனவரியில் இடைத்தேர்தல்

மலேசியாவின் பேராக்கில் உள்ள கெரிக் நாடாளுமன்றத் தொகுதி, சாபாவில் உள்ள புகயா சட்டமன்றத் தொகுதி ஆகியவற்றுக்கு ஒரே சமயத்தில் இடைத்தேர்தல் நடைபெற உள்ளது.

இவ்விரு இடைத்தேர்தல்களுக்கும் அடுத்த ஆண்டு ஜனவரி 4ஆம் தேதி வேட்பு மனுத் தாக்கல் செய்யலாம் எனவும் ஜனவரி 16ஆம் தேதி தேர்தல் நடைபெறும் என்றும் மலேசியாவின் தேர்தல் ஆணையத் தலைவர் அப்துல் கனி சாலே இன்று (நவம்பர் 27) தெரிவித்தார்.

கொவிட்-19 பரவலைக் கருத்தில் கொண்டு, சாபாவின் 12வது சட்டமன்றத் தேர்தலில் பின்பற்றப்பட்ட கட்டுப்பாடுகள், பல்வேறு மேம்பாடுகளுடன் இந்தத் தேர்தலிலும் பின்பற்றப்படும் என்றார் அவர்.

“பேரணிகள், உரையாடல்கள், வீடுகளுக்குச் சென்று வாக்கு சேகரிப்பது, பிரசார துண்டுச் சீட்டுகள் போன்றவற்றை நேரடியாகச் சென்று வழங்க அனுமதி இல்லை.

“சமூக ஊடகங்கள் வழியாக பிரசாரம் செய்யலாம்; தேர்தல் நடைபெறும் பகுதிகளில் பதாகைகள் வைக்கலாம்.

“ஒலிபெருக்கி பொருத்தப்பட்ட வாகனங்களில் பிரசாரம் செய்யலாம். ஆனால், ஆதரவாளர்கள் கூட முடியாது,” என திரு கனியின் அறிக்கை தெரிவித்தது.

சுமார் 70 விழுக்காட்டு வாக்குகள் பதிவாகக்கூடும் என எதிர்பாக்கப்படுவதாக ஆணையம் தெரிவித்தது.

கெரிக் நாடாளுமன்ற உறுப்பினராக இருந்த திரு ஹஸ்புல்லா ஓஸ்மான் இம்மாதம் 16ஆம் தேதியும் புகாயா சட்டமன்ற உறுப்பினர் மனிஸ் முகா முகமது டாரா இம்மாதம் 17ஆம் தேதியும் உயிரிழந்ததையடுத்து அவ்விரு இடங்களிலும் இடைத்தேர்தல் நடத்தப்படுகிறது.


மலேசியா: ஆர்டிஎஸ் திட்ட அம்சங்கள் இன்னும் முடிவாகவில்லை

சிங்கப்பூர்-கோலாலம்பூர் அதிவிரைவு ரயில் சேவை தொடர்பான திட்ட அம்சங்கள் குறித்து இன்னும் முடிவு செய்யவில்லை என்று மலேசிய அரசாங்கம் நேற்று தெரிவித்தது.

ரயில் பாதை சிங்கப்பூருக்குப் பதிலாக ஜோகூர் பாருவில் நிறைவடைவது குறித்து மலேசியா பரிசீலனை செய்து வருவதாக செய்தி கள் வெளியானதை அடுத்து இந்த அறிவிப்பு செய்யப்பட்டது.

திட்டத்தை மேம்படுத்த பல புதிய பரிந்துரைகளை மலேசிய அரசாங்கம் முன்வைத்துள்ளதாக அந்நாட்டின் பொருளியல் விவகார அமைச்சர் முஸ்தஃபா முகம்மது கூறினார்.

இதுதொடர்பாக அடுத்த மாதம் 31ஆம் தேதி வரை கலந்துரையாட மலேசியாவுக்கும் சிங்கப்பூருக்கும் கால அவகாசம் இருப்பதாக அவர் தெரிவித்தார்.

பேச்சுவார்த்தை முடிந்து முடிவு எடுக்கப்பட்டதும் அதுகுறித்துமலேசிய அரசாங்கம் அறிவிப்பு செய்யும் என்றார் அவர்.

ரயில் பாதையின் கடைசி நிலையமாக சிங்கப்பூருக்குப் பதிலாக ஜோகூர் பாரு அமைந்தால் 2010ஆம் ஆண்டில் முதன்முதலாக அறிவிக்கப்பட்ட இந்தத் திட்டம் சிங்கப்பூரின் பங்கேற்பு இல்லாமல் தொடரும் என்று கூறப்படுகிறது.

மலேசியாவின் வேண்டுகோளுக்கு இணங்க இந்தத்திட்டம் இரண்டு முறை தற்காலிகமாக நிறுத்தி வைக்கப்பட்டது.

2018ஆம் ஆண்டில் ரயில் பாதை குறித்த திட்ட அம்சங்களை முடிவு செய்ய கடந்த மே மாதம் வரை கால அவகாசம் வழங்கப்பட்டது. இது தற்போது அடுத்த மாதம் 31ஆம் தேதி வரை நீட்டிக்கப்பட்டுள்ளது.

மலேசியாவால் புதிய பரிந்துரைகள் முன்வைக்கப்பட்டிருப்பதை சிங்கப்பூரின் போக்குவரத்து அமைச்சு உறுதி செய்துள்ளது.

நட்புறவுடன் மலேசியாவுடன் கலந்துரையாடி வருவதாகவும் அதிவிரைவு ரயில் சேவை தொடர்பான இருதரப்பு ஒப்பந்தத்தின்கீழ் தனது பொறுப்புகளை நிறைவேற்ற முழு கடப்பாடு கொண்டிருப்பதாகவும் போக்குவரத்து அமைச்சு கூறியது.

அடுத்த மாதம் 31ஆம் தேதிக்குள் திட்டத்தை மலேசியா தொடங்காவிட்டால் சிங்கப்பூருக்கு ஏற்பட்ட செலவுகளை அது ஏற்க வேண்டும்.


மலேசியாவில் தேநீர் விற்கும் பொறியியல் பட்டதாரி; அம்மாவிடமிருந்து ஆசீர்வாதம் மட்டுமல்ல... மசாலா ரகசியமும்

மலேசியாவின் பிரிக்ஃபீல்ட்ஸ் பகுதியில் மாலை 3 முதல் 5 மணி வரை 40 லிட்டர் கொள்ளளவுள்ள தேநீர் கலன் உடன் சைக்கிளில் சென்று தேநீர் விற்பவரைப் பார்த்திருக்கிறீர்களா?

அவர்தான் கவிவாணன் எனும் கவி. இயந்திரப் பொறியியல் துறையில் பட்டம் பெற்ற இந்த 23 வயது இளையர், கொவிட் சூழலால் வேலை தேடுவதில் சிரமத்தை எதிர்கொண்டவர்களில் ஒருவர்.

கோலாலம்பூரின் சேராசைச் சேர்ந்த பொறியியல் பட்டதாரி கவிவாணன் சுப்ரமணியன், சைக்கிளில் சென்று மசாலா டீ விற்பதன் தொடர்பிலான செய்தி UnderMYPayung எனும் ஃபேஸ்புக் பக்கத்தில் பதிவேற்றப்பட்ட பிறகு, பிரபலமாகியுள்ளார்.

மாத சம்பளத்துக்காக ஒரு நிறுவனத்தில் வேலை செய்வதற்குப் பதில், சொந்த வர்த்தகத்தைத் தொடங்க வேண்டுமென்ற தனது கனவை நனவாக்க இது உகந்த நேரம் என்று கருதியதாக கவிவாணன் மலாய் மெயிலுக்கு அளித்த நேர்காணலில் குறிப்பிட்டிருந்தார்.

கொரோனா பரவத் தொடங்கியிருந்த, இவ்வாண்டின் பிப்ரவரி மாதத்தில் பட்டம் பெற்ற அவர், வேலை தேடினார். ஆனால், சூழல் மோசமாகி வேலை கிடைப்பதில் சிரமம் ஏற்பட்டது என்றார் கவி.

“எனக்கு தேநீர் மிகப் பிடிக்கும்; தினமும் நான் அருந்துகிறேன். அதன் தொடர்பில் வர்த்தகத்தைத் தொடங்கினால் என்ன? என்று தோன்றியது,” என்கிறார் இந்த 23 வயது இளையர்.

“என்னை நல்லதொரு நிலையில் பார்க்க வேண்டும் என்ற நோக்கில் நல்ல கல்வி கொடுத்த பெற்றோரிடம் எனது தேநீர் வர்த்தகத்தைப் பற்றித் தெரிவித்து அவர்களை சம்மதிக்க வைப்பது எனக்கு வருத்தமானதாக இருந்தது.

“அனைத்தையும் தயார் செய்துவிட்டு, விற்பனையைத் தொடங்குவதற்கு முதல் நாள்தான் அவர்களிடம் இது பற்றித் தெரிவித்தேன். தொடக்கத்தில் அவர்களுக்கு இது பிடிக்கவில்லை. ஆனால், ஏதாவதொரு தொழிலில் ஈடுபட வேண்டும் என்ற எனது எண்ணத்தைப் பாராட்டியதுடன், மசாலா தேநீர் தயாரிப்பதன் தொடர்பில் சில செய்முறைகளையும் என் தாயார் எனக்கு கற்றுக்கொடுத்தார்,” என்றார் கவி.

Uniten பல்கலைக்கழகத்தில் இயந்திரப் பொறியியல் துறையில் பட்டம் பெற்ற கவி, வித்தியாசமான விற்பனை உத்தியைக் கைக்கொள்கிறார்.

தாம் வசிக்கும் பிரிக்ஃபீல்ட்ஸ் பகுதியில் வாட்ஸ்-அப் போன்ற சமூக ஊடகம் வழியாக தேநீர் ஆர்டர் செய்பவர்களுக்கு சைக்கிளில் சென்று விநியோகம் செய்து வருகிறார் கவி.

தேநீரின் சுவை பிடித்துப்போனதால், முதலில் 30 கோப்பைகள் என்ற அளவில் விற்பனை செய்துகொண்டிருந்த அவர், தற்போது 100 கோப்பைகள் வரை விற்பனை செய்கிறார்.

தம் நண்பருக்கும் வேலை வாய்ப்பை ஏற்படுத்திக் கொடுத்திருக்கிறார் கவி.

ஆம்.

தமது பள்ளித் தோழனான அரவிந்த் ரத்ன குமார் என்பவரை மஸ்ஜித் ஜாமெக், மஸ்ஜித் இந்தியா போன்ற பகுதிகளில் சென்று தேநீர் விற்று வர ஏற்பாடு செய்திருக்கிறார் கவி.

வேறு ஓரிடத்தில் வேலை செய்துகொண்டிருந்த அரவிந்த், முதலில் கவிக்கு உதவிக்கொண்டிருந்தார். தற்போது முழு நேரமாக கவியுடன் சேர்ந்து வர்த்தகத்தில் ஈடுபட்டுள்ளார்.

40 லிட்டர் தேநீரைத் தயாரிக்க சுமார் ஒன்றரை மணி நேரம் பிடிப்பதாகக் கூறும் கவி, மழையால்கூட தமது வர்த்தகத்தை அசைத்துவிட முடியவில்லை என்கிறார். இன்னும் சொல்லப்போனால், மழை நேரத்தில் அதிகமான வாடிக்கையாளர்கள் தேநீர் வாங்குவதாக மகிழ்ச்சியுடன் குறிப்பிடுகிறார்.


அம்னோ தலைவர்: பிரதமர் முகைதீன் யாசினுக்கு நெருக்குதல் தர வேண்டாம்

மீண்டும் மலேசிய துணைப் பிரதமர் பதவியை ஒதுக்கி, அந்தப் பொறுப்பை அம்னோ கட்சியிடம் தர வேண்டும் என பிரதமர் முகைதீன் யாசினுக்கு நெருக்குதல் கொடுக்க வேண்டாம் என்று அம்னோ தலைவர் அகமது ஸாஹிட் ஹமிடி, கட்சியின் உயர்மட்டத் தலைவர்கள் மற்றும் உறுப்பினர்களைக் கேட்டுக்கொண்டுள்ளார்.

துணைப் பிரதமர், அமைச்சர்கள், துணை அமைச்சர்கள் முதலிய பொறுப்புகளுக்கு யாரை நியமிப்பது என்பது பிரதமரின் அதிகாரத்துக்கு உட்பட்டதாகும் என்று குறிப்பிட்ட திரு ஸாஹிட், அதன் தொடர்பில் பொதுவெளியில் கருத்துகளையும் ஆருடங்களையும் வெளியிடுவது சரியல்ல என்றார்.

ஆனால், துணைப் பிரதமர் பொறுப்பு குறித்து கட்சிக் கூட்டங்களில் பேசப்பட்டதை அவர் ஒப்புக்கொண்டார்.

“எந்தக் கட்சியும் கோரிக்கையை முன்வைக்கலாம். ஆனால், அழுத்தம் தரக்கூடாது. ஏனெனில், பிரதமருக்கு வழங்கப்பட்டிருக்கும் அதிகாரத்தை நாம் மதித்து நடக்க வேண்டும்,” என்று அவர் கூறினார்.

பேராக் மாநிலம், ஹுத்தான் மெலிந்தாங் படகுத் துறைமுகப் பகுதியில் குடியிருப்பாளர்களுடன் நேற்று காலை உணவருந்திய பின்னர், கட்சியில் உள்ள அனைவருக்கும் அந்த நினைவூட்டலை திரு ஸாஹிட் முன்வைத்தார்.

முன்னதாக, உள்ளூர் ஊடகம் ஒன்றுக்கு அம்னோ உதவித் தலைவர் இஸ்மாயில் சப்ரி யாக்கோப் அளித்திருந்த பேட்டியில், மக்களவையில் 2021 வரவு செலவுத் திட்டம் மீதான விவாதம் நிறைவுபெற்ற பின்னர், அம்னோவிற்கு துணைப் பிரதமர் பொறுப்பை வழங்குவது குறித்து பேசப்படும் எனக் கூறி இருந்தார்.

பெரிக்காத்தான் நேஷனல் கூட்டணியில், அதிகமான நாடாளுமன்ற உறுப்பினர்கள் அம்னோவை சேர்ந்தவர்களாக இருக்கும் நிலையில், அமைச்சரவையில் தமக்கு வழங்கப்பட்டிருக்கும் மூத்த அமைச்சர் என்ற பொறுப்பைத் தவிர, அக்கட்சிக்கு வேறெந்த முதன்மை பொறுப்பும் வழங்கப்படவில்லை என திரு இஸ்மாயில் அந்தப் பேட்டியில் குறிப்பிட்டிருந்தார்.

முன்னதாக, தனது நாடாளுமன்ற உறுப்பினர்களில் எவரையும் துணைப் பிரதமர் பதவிக்கு முன்மொழிவது குறித்து அம்னோ முடிவெடுத்ததே இல்லை என்று அம்னோ உச்சமன்ற உறுப்பினர் முகமது ரஸ்லான் ரஃபீ கூறியிருந்தார்.

துணைப் பிரதமராக ஒருவரை அம்னோ முன்மொழிய, பிரதமர் முகைதீன் காத்திருந்ததாக செய்தித் தளம் ஒன்றில் வெளிவந்திருந்த தகவல் உண்மையல்ல என்று அவர் சொல்லியிருந்தார்.


மலேசியாவில் புகைபிடிக்கும் பழக்கத்தைக் கைவிட விரும்புவோரின் எண்ணிக்கை அதிகரிப்பு

மலேசியாவில் புகைபிடிக்கும் பழக்கத்தைக் கைவிட விரும்புவோரின் எண்ணிக்கை, கடந்த ஆண்டுடன் ஒப்புநோக்க இவ்வாண்டு இருமடங்கிற்கும் மேல் அதிகரித்துள்ளது.

புகைபிடிக்கும் பழக்கத்தைக் கைவிட மேலும் அதிகமானோரை ஊக்குவிக்கும் ‘எம்குவிட்’ எனப்படும் இலவசத் திட்டத்தில் பதிவு செய்துள்ளோரின் எண்ணிக்கை இன்று (நவம்பர் 30) வெளியிடப்பட்டது.

இவ்வாண்டு ஜனவரி முதல் அக்டோபர் வரை, புகைபிடிக்கும் பழக்கமுடைய 3,442 பேர் இணையம் வழியாக இந்தத் திட்டத்தில் பதிவு செய்துள்ளதாக மலேசிய சுகாதார அமைச்சர் ஆதம் பாபா இன்று மக்களவையில் தெரிவித்தார்.

கடந்த ஆண்டு இந்தத் திட்டத்தில் பதிவு செய்திருந்த 1,678 பேரைவிட இந்த எண்ணிக்கை குறிப்பிடத்தக்க அளவு அதிகம் என்பதை அவர் சுட்டினார்.

“இவ்வாண்டு இந்தத் திட்டத்தில் பதிவு செய்துள்ளவர்களில் 95 விழுக்காட்டினர், நடமாட்டக் கட்டுப்பாட்டு ஆணை நடப்பில் இருந்த காலத்தில்தான் பதிவு செய்தனர்,” என்று டாக்டர் ஆதம் பாபா தெரிவித்தார்.

மலேசியர்கள் புகைபிடிக்கும் பழக்கத்தைக் கைவிட விரும்புவதற்கு கொவிட்-19 சூழல் ஒரு முக்கிய காரணமாக இருப்பதாகத் தெரியவந்துள்ளது.


மலேசியாவில் வெங்காய மூட்டைகளை லஞ்சமாகக் கேட்ட காவல்துறை அதிகாரி கைது செய்யப்பட்டுள்ளார்.

சிரம்பானில் நடந்த இந்தச் சம்பவம் குறித்து பேசிய சிரம்பான் உதவி ஆணையர் முஹமட் சையது இப்ராஹிம், “புகார் வந்ததைத் தொடர்ந்து நவம்பர் 30ஆம் தேதி அன்று செனாவாங்கில் சந்தேக நபர் கைது செய்யப்பட்டார்,” என்றார்.

செனவாங் சாலைக்கட்டண சாவடியைக் கடந்த பிறகு தமது வாகனம் தடுத்து நிறுத்தப்பட்டதாக புகாரில் லாரி ஓட்டுநர் கூறியுள்ளார்.

“அப்போது ஒரு போலிஸ்காரர், ஆவணங்களைக் காட்டுமாறு கேட்டுள்ளார். ஆனால் ஆவணங்கள் இல்லாததால் இரண்டு வெங்காய மூட்டைகளை அவர் இறக்கி வைக்கச் சொல்லியிருக்கிறார்,” என்று உதவி ஆணையர் கூறினார்.

சந்தேக நபரிடம் பாரபட்சமின்றி விசாரணை நடத்தப்படும் என்றும் அவர் சொன்னார்.

இந்தச் சம்பவம் நவம்பர் 29ஆம் தேதி நடந்ததாக அறியப்படுகிறது. இதற்கு மறுநாள் ஷா ஆலம் போலிசில் புகார் அளிக்கப்பட்டுள்ளது.


மலேசிய நாடாளுமன்றத்தில் தண்ணீர் கொட்டியது; உறுப்பினர்கள் வெளியேற்றம்

மலேசிய நாடாளு மன்றத்தில் தண்ணீர் தெளிப்பானிலிருந்து தவறுலாக தண்ணீர் வெளியேறியதால் உறுப்பினர்கள் அவசரமாக வெளியேற்றப்பட்டனர்.

தீ பரவுவதைத் தடுப்பதற்காக தண்ணீர் தெளிப்பான்கள் வைக்கப்படுவது வழக்கம்.

ஆனால் தவறான சமிக்ஞை காரணமாக நேற்று நாடாளுமன்றத்தில் தெளிப்பானிலிருந்து தண்ணீர் கொட்டியது.

இதையடுத்து நாடாளுமன்றக் கூட்டம் பாதியில் நிறுத்தப்பட்டது.

சபாநாயகர் அஸார் அஸிஸான் ஹாருன், தற்காலிகமாக கட்டடத்திலிருந்து வெளியேறுமாறு உறுப்பினர்களைக் கேட்டுக் கொண்டார்.

இதனால் தொடர்பு மற்றும் பல்லூடக அமைச்சர் சைஃபுதின் அப்துல்லா, அமைச்சர் ஹலிமா முஹமட் சாதிக், துணை சபாநாயகர் முஹமட் ரஷீத் ஹஸ்னான் உட்பட பலர் வெளியே காத்திருந்தனர்.

சிறிது நேரத்தில் அதாவது 10.30 மணி அளவில் உறுப்பினர்களை அழைக்கும் வகையில் மணி ஒலித்தது. இதையடுத்து அனைவரும் மீண்டும் நாடாளுமன்றத்துக்குள் நுழைந்தனர்.


மலேசிய கையுறை தயாரிப்பு நிறுவன ஊழியர் தங்குமிடங்களில் போதிய வசதி இல்லை: சட்ட ரீதியாக நடவடிக்கை

உலகின் மிகப் பெரிய கையுறை தயாரிப்பு நிறுவனமான ‘டாப் குளோவ்’, அதன் ஊழியர்களுக்கு வழங்கிய தங்குமிடத்தின் தரம் ஏற்றுக்கொள்ளத்தக்க வகையில் இல்லாததால் அதன் மீதான விசாரணையைத் தொடங்கியுள்ளது மலேசியா. சட்டரீதியாக நடவடிக்கை எடுக்கப்படும் என்றும் கூறப்படுகிறது.

அந்த நிறுவனத்தின் 6 கிளைகளை மனிதவள அமைச்சின் தொழிலாளர் துறை பார்வையிட்டது. ஊழியர்களின் தங்குமிடம் பற்றி விசாரணை நடத்தப்பட்டது.

தங்குமிடங்கள் வசதி குறைவாகவும் போதிய அளவுக்கு காற்றோட்ட வசதி இல்லாமலும் இருந்தன. சமையலறை மற்றும் கழிவறை வசதிகளும் மோசமாக இருந்ததாகக் கூறப்பட்டது.

19 விசாரணைகள் தொடங்கப்பட்டுள்ள நிலையில், அந்த நிறுவனத்திற்கு எதிராக குற்றச்சாட்டுகள் பதிவு செய்யப்பட்டுள்ளன.

அந்த நிறுவனத்தில் பணிபுரிந்த பலருக்கு கொவிட்-19 தொற்று பரவியதையடுத்து இந்த நடவடிக்கைகள் தொடங்கப்பட்டன.


ஜோகூரில் வேறு வழியின்றி மூடப்பட்ட 13 ஹோட்டல்கள்

கொவிட்-19 நெருக்கடிநிலையால் மலேசியாவின் ஜோகூர் மாநிலத்தின் சுற்றுப்பயணத் துறை வெகுவாகப் பாதிக்கப்பட்டுள்ளது.

சுற்றுப்பயணிகளின் எண்ணிக்கை குறைந்துள்ளதால் அங்குள்ள வர்த்தகங்கள் பெருமளவில் பாதிக்கப்பட்டுள்ளன.

மேலும் சிங்கப்பூருடனான எல்லை மூடப்பட்டுள்ளதால் ஜோகூருக்கு இரட்டிப்புப் பாதிப்பு என்று அம்மாநில அதிகாரிகள் கூறினர்.

இதற்கு ஜோகூரில் உள்ள ஹோட்டல்கள் விதிவிலக்கல்ல.

இந்நிலையில், நட்டம் காரணமாக ஜோகூரில் 13 ஹோட்டல்கள் நிரந்தரமாக மூடப்பட்டன.

ஜோகூரின் சுற்றுப்பயணத் துறை மிக மோசமான அளவில் பாதிக்கப்பட்டிருப்பதாகவும் ஹோட்டல்களில் 27 விழுக்காடு அறைகளில் மட்டுமே விருந்தினர்கள் இருப்பதாகவும் மற்ற அறைகள் காலியாக இருப்பதாகவும் அம்

மாநிலத்தின் சுற்றுப்பயணத் துறை, இளையர், விளையாட்டுத் துறை குழுத் தலைவர் ஓன் ஹஃபீஸ் காஸி நேற்று தெரிவித்தார்.

ஜோகூர் ஹோட்டல்கள் இந்த அளவுக்குக் காலியாக இருப்பது இதுவே முதல்முறை என்றார் அவர்.

“கடந்த ஆண்டு ஜோகூர் ஹோட்டல்களில் 57.3 விழுக்காடு அறைகள் நிரப்பப்பட்டிருந்தன.

“கடந்த ஆகஸ்ட் மாதத்தில் இந்த எண்ணிக்கை 27.66ஆக குறைந்தது. சிங்கப்பூருடனான எல்லையை மீண்டும் திறந்துவிடும்படி கூட்டரசு அரசாங்கத்திடம் ஜோகூர் மாநில அரசு ஒவ்வொரு வாரமும் கோரிக்கையை முன்வைக்கிறது.

“சிங்கப்பூருடனான எல்லை மீண்டும் திறக்கப்படுவதன் முக்கியத்துவம் பற்றி எங்களுக்கு நன்றாக தெரியும்,” என்றார் திரு ஓன் ஹஃபீஸ். கொவிட்-19 நெருக்கடிநிலையால் பாதிக்கப்பட்ட சுற்றுப்பயணத் துறை வர்த்தகங்களுக்கு உதவும் நோக்கில் ஜோகூர் வரவுசெலவுத் திட்டம் 2021ன்கீழ் பல்வேறு திட்டங்களை அறிமுகப்படுத்தியதாக அவர் கூறினார். ஜோகூரில் பதிவு செய்யப்பட்டுள்ள

சுற்றுப்பயண வழிகாட்டிகளுக்கு 1,000 ரிங்கிட் சலுகை வழங்கப்பட்டதாக அவர் தெரிவித்தார்.

இந்நிலையில், மனநல பாதிப்பு காரணமாக மருத்துவ உதவி நாடுவோர் எண்ணிக்கை அதிகரித்திருப்பதாக ஜோகூரின் சுகாதார, சுற்றுப்புறக் குழுத் தலைவர் ஆர். வைத்தியநாதன் கூறினார்.


காத்திருந்து, பக்கவிளைவுகள் ஏற்படுகிறதா என்பதைக் கண்காணித்து, தடுப்பு மருந்து வாங்க மலேசியா எண்ணம்

கொவிட்-19 தடுப்பு மருந்தை வாங்குவதன் தொடர்பில் காத்திருந்து, கண்காணித்து பின்னர் வாங்கும் அணுகுமுறையைக் கையாள இருக்கிறது மலேசியா.

ஃபைசர்-பயோஎன்டெக் நிறுவனத்தின் கொவிட்-19 தடுப்பு மருந்தை பிரிட்டன் பயன்படுத்துவதைக் கண்காணிக்க இருப்பதாக மலேசியாவின் சுகாதார அமைச்சு தெரிவித்துள்ளது.

பிரிட்டனில் அந்த மருந்து பயன்பாட்டுக்கு அங்கீகாரம் வழங்கப்பட்டுள்ளதைக் குறிப்பிட்ட மலேசிய சுகாதாரத் துறை தலைமை இயக்குநர் நூர் ஹிஷாம் அப்துல்லா, அவசரநிலை கருதி அந்த மருந்தின் பயன்பாடு அனுமதிக்கப்பட்டுள்ளது என்றார்.

தடுப்பு மருந்துக்காக பதிவு செய்யும் அதே வேளையில், மற்ற நாடுகளில் அந்த மருந்தின் திறன், பக்கவிளைவுகள் போன்றவற்றைப் பற்றி கண்காணிக்க இருப்பதாக மலேசியா தெரிவித்துள்ளது.

அந்த தடுப்பு மருந்தைப் பயன்படுத்தி மூன்று மாதங்களில் கடுமையான பக்கவிளைவுகள் இல்லாதது உறுதியானால் அந்த மருந்தைப் பயன்படுத்த மலேசியாவுக்கு அது ஊக்கமளிப்பதாக இருக்கும் என்றார் திரு நூர் ஹிஷாம்.

மூன்றாம் கட்டப் பரிசோதனை முடிவுகள் வெளியான பிறகே தடுப்பு மருந்தை வாங்குவது பற்றி மலேசியா முடிவெடுக்கும் என்றார் அவர்.


மலேசியர்களுக்கு உணவுக் கூடை

சிங்கப்பூரில் தவிக்கும் மலேசியர்களுக்கு உதவ ஆயிரம் உணவுக் கூடைகள் அனுப்பி வைக்கப்படும் என்று ஜோகூர் முதல்வர் ஹஸ்னி முஹமது நேற்று மீண்டும் தெரிவித்து உள்ளார்.

சிங்கப்பூரில் உள்ள மலேசியர்கள் கொவிட்-19 காரணமாக நாடு திரும்ப முடியாமல் சிங்கப்பூரிலேயே தங்கி வேலை செய்ய முடிவு செய்துள்ளனர்.

ஆனால் வாடகை அதிகமாக இருப்பதால் இருப்பிடம் கிடைக்காமல் அவர்கள் தவிப்பதாக தகவல் வெளியானதைத் தொடர்ந்து ஜோகூர் முதல்வரின் உணவுக் கூடை திட்டம் அறிவிக்கப் பட்டுள்ளது. படம்: ஹஸ்னி முகமது ஃபேஸ்புக்


வெளிநாட்டு ஊழியர் தங்குமிட வசதிகளை மேம்படுத்த முதலாளிகளுக்கு வலியுறுத்து

சிலாங்கூரில் வெளிநாட்டு ஊழியர்களிடையே கிருமித்தொற்று பரவியதால் அவர்கள் தங்குமிடங்களில் கடுமையான கட்டுப்பாடுகளை அரசாங்கம் அமல்படுத்தி வருகிறது.

இந்த நிலையில் ஊழியர் தங்கு மிடங்களில் போதுமான வசதிகளை உறுதிப்படுத்த வேண்டும் என்று முதலாளிகளை அரசு வலியுறுத்தி யுள்ளது.

நாட்டுக்குள் வெளிநாட்டு ஊழியர்கள் அனுமதிக்கப்படுவதற்கு முன்பே அவர்களுக்குத் தேவையான வசதிகளை தயாராக வைத்திருக்க வேண்டும் என்று பாதுகாப்புக்கான மூத்த அமைச்சர் இஸ்மாயில் சப்ரி யாக்கோப் தெரிவித்தார்.

குறைந்தபட்ச வீட்டு வசதிகளை உறுதிப்படுத்தும் 1990ஆம் ஆண்டின் சட்டத்தை முதலாளிகள் அனைவரும் கட்டாயமாக பின்பற்ற வேண்டும் என்றார் அவர்.

“கடந்த காலங்களில் அங்குமிங்குமாக சிலர் மட்டும் சட்டத்தைப் பின்பற்றினர். ஆனால் சில வாரங்களுக்கு முன்பு கையுறை களைத் தயாரிக்கும் உலகின் முன்னணி நிறுவனமான ‘டாப் குளோவ்’ தொழிற்சாலைகளில் ஊழியர்களிடையே கிருமித்தொற்று பரவியதால் அரசு கட்டுப்பாடுகளை கடுமையாக்கியிருக்கிறது,” என்று அமைச்சர் குறிப்பிட்டார்.

இதற்கிடையே தடுப்பூசிக்கு அனுமதி வழங்குவதில் பொறுமையு டன் முடிவு எடுக்கப்படும் என்று மலேசியா கூறியுள்ளது.

பிரிட்டனில் ஃபசைர்-பயோன்டெக் தடுப்பூசிகளை அடுத்த வாரத்திலிருந்து பொதுமக்களுக்கு விநியோகிக்க அனுமதி வழங்கப்பட்டு உள்ளது.

இதனை அணுக்கமாகக் கண்காணிக்கப் போவதாக மலேசிய சுகாதார தலைமை இயக்குநர் நூர் ஹிஷாம் அப்துல்லா கூறினார்.


நம்பிக்கை வாக்கெடுப்பில் பேராக் முதல்வர் தோல்வி

மலேசியாவின் பேராக் மாநில முதல்வர் நம்பிக்கை வாக்கெடுப்பில் தோற்றுவிட்டார். இதன் மூலம் சுமார் இரண்டரை ஆண்டு காலம் முதல்வராக நீடித்து வந்த அகமது ஃபைசால் அசுமு அந்தப் பதவியில் இருந்து இறங்க வேண்டிய கட்டாயம் ஏற்பட்டு உள்ளது.

பிரதமர் முகைதீன் யாசினின் பெர்சத்து கட்சியின் துணைத் தலைவரான அகமது ஃபைசாலுக்கு ஆதரவாக பத்து வாக்குகளும் எதிராக 48 வாக்குகளும் பதிவாயின. 59 உறுப்பினர்களைக் கொண்ட சட்டமன்றத்தில் இன்று காலை ரகசியமாக நடத்தப்பட்ட நம்பிக்கை வாக்கெடுப்பு நடைபெற்ற போது ஓர் உறுப்பினரின் வாக்கு செல்லாது என அறிவிக்கப்பட்டது.

எதிர்த்தரப்பு பக்கத்தான் ஹரப்பானைச் சேர்ந்த 24 உறுப்பினர்களும் பேராக்கை ஆண்டு வந்த பெர்சத்து கட்சியோடு கூட்டணி வைத்திருந்த கட்சிகளைச் சேர்ந்த 24 உறுப்பினர்களும் எதிர்த்து வாக்களித்தனர்.

கூட்டணிக் கட்சிகளோடு பெர்சத்து கட்சியினரும் முதல்வர் அகமது ஃபைசாலும் இணக்கமாகச் செயல்படவில்லை என்று இதற்கு முன்பு கூறப்பட்டது.

எனவே கூட்டணிக் கட்சிகளுள் ஒன்றான அம்னோவைச் சேர்ந்த மன்ற உறுப்பினர் அப்துல் மனாப் ஹாசிம் நம்பிக்கை வாக்கெடுப்புக்கான தீர்மானத்தை முன்மொழிந்தார்.

பெர்சத்து நட்பு கட்சிகள் மீது அம்னோ தலைவர்கள் அதிருப்தியில் இருந்ததால் மாநில அரசாங்கம் எப்போது வேண்டுமானாலும் கவிழக்கூடும் என்று அக்டோபர் மாதமே கூறப்பட்டது. இன்னும் இரண்டொரு நாளில் அம்னோவைச் சேர்ந்தவர் முதல்வர் பதவியை ஏற்கக்கூடும்.

இந்த நம்பிக்கை வாக்கெடுப்பின் முடிவு மத்திய அரசாங்கத்திற்கு சோதனையாக அமையக்கூடும் என கூறப்படுகிறது.

ஒன்பது மாதங்களாக பதவியில் இருந்து வரும் பிரதமர் முகைதீனின் பெரிக்காத்தான் கூட்டணிக்கு நாடாளுமன்றத்தில் மிக சொற்பமான பெரும்பான்மையே உள்ளதாகக் கூறப்படுகிறது.

அவரது அரசாங்கத்தின் பெரும்பான்மை பலத்தை நிரூபிக்க பல்வேறு நம்பிக்கை வாக்கெடுப்பு, நம்பிக்கையில்லா வாக்கெடுப்பு தீர்மானங்கள் சமர்ப்பிக்கப்பட்ட போதிலும் அத்தீர்மானங்களில் ஒன்றுகூட மன்றத்தில் வாசிக்கப்படவோ விவாதிக்கப்படவோ இல்லை என மலேசியாவிலுள்ள ஸ்ட்ரெய்ட்ஸ் டைம்ஸ் செய்தியாளர் கூறியுள்ளார்.


35 தங்கப்பதக்கங்களை வென்று சாதனை

ஜோகூரில் உள்ள லாபிஸ் தமிழ்ப்பள்ளி அனைத்துலக புத்தாக்க அறிவியல் கண்டுபிடிப்பு மற்றும் ஆசிய பசிபிக் பசுமை புத்தாக்கப் (E-Thic) போட்டியில் 35 தங்கப்பதக்கங்களை வென்று சாதனை படைத்துள்ளது.

மறுசுழற்சி பொருட்களைக் கொண்டு கண்டுபிடிப்புகளை உருவாக்க வேண்டிய இப்போட்டியில் 30 மாணவர்களை உள்ளடக்கிய ஆறு குழுக்களும் ஐந்து ஆசிரியர்களைக் கொண்ட ஒரு குழுவும் பங்கேற்றதாக இணையச் செய்தி ஒன்று தெரிவிக்கிறது.

இணையம் வழி நடத்தப்பட்ட போட்டி யில் மலேசியாவில் உள்ள அனைத்து வகை பள்ளிகளும் பங்கேற்றபோதிலும் பல்வேறு பிரிவுகளில் லாபிஸ் தமிழ்ப் பள்ளி குழுவினரின் 35 கண்டுபிடிப்புகள் நடுவர்களின் அங்கீகாரத்தைப் பெற்று சிறந்தவை என அறிவிக்கப்பட்டன.


'மலேசியர்கள் அனைவருக்கும் கொவிட்-19 தடுப்பூசி கிடைப்பது உறுதி செய்யப்படும்'

மலேசிய மக்களுக்குத் தேவையான அளவு கொவிட்-19 தடுப்பூசி மருந்து கிடைப்பது உறுதி செய்யப்படும் என்று அந்நாட்டு அறிவியல், தொழில்நுட்ப, புத்தாக்க அமைச்சர் கைரி ஜமாலுதின் கூறியுள்ளார்.

தடுப்பூசிகளைத் தயாரித்து வரும் ஃபைசர் நிறுவனம் இவ்வாண்டுக்கான உற்பத்தி இலக்கை குறைத்துள்ளது. இதனால் தடுப்பூசிக்கு தட்டுப்பாடு ஏற்படும் எனத் தெரிகிறது.

இந்த நிலையில் செய்தியாளர்களிடம் பேசிய அறிவியல், தொழில்நுட்ப, புத்தாக்க அமைச்சரான கைரி ஜமாலுதின், ஃபைசர் நிறுவனத்திற்கு தடுப்பூசி மருந்துகளை விநியோகிப்பதில் இந்த ஆண்டு மட்டும்தான் பிரச்சினை இருக்கும் என்று தெளிவுபடுத்தினார்.

அடுத்த ஆண்டு தடுப்பூசி மருந்துகளை விநியோகிப்பதில் பிரச்சினை இருக்காது என்று அவர் நம்பிக்கை தெரிவித்தார். அதே சமயத்தில் கொவிட்-19 தடுப்பூசிகளுக்காக ஒரு சில நிறுவனங்களை மட்டுமே மலேசியா நம்பியில்லை என்றும் அவர் சொன்னார்.

“அண்மையில் கையெழுத்தான ஒப்பந்தத்தின்படி அடுத்த ஆண்டு முதல் காலாண்டில் ‘ஃபைசர்-பயோ என்டெக்’ இணைந்து விநியோகிக்கும் தடுப்பூசிகளில் 20 விழுக்காடு மலேசியாவுக்கு கிடைக்கவிருக்கிறது.

“விநியோகிப்புப் பிரச்சினைகளால் அடுத்த ஆண்டு தனது நிறுவனத்தின் செயல்பாடுகள் பாதிக்கப்படாது என்று ஃபைசர் நிறுவனம் எங்களிடம் தெரிவித்துள்ளது.

“அப்படியே தடுப்பூசிகளை விநியோகிப்பதில் பிரச்சினையிருந்தாலும் மற்ற நிறுவனங்களிடமிருந்து தடுப்பூசிகளைத் தருவிக்க முடிவு எடுக்கப்பட்டுள்ளது,” என்று அமைச்சர் கைரி குறிப்பிட்டார்.

மலேசியர்களுக்கு தடுப்பூசிகளைத் தருவிப்பதில் கடைசிகட்ட பிரச்சினைகள் ஏற்பட்டால் அரசாங்கம் என்ன செய்யும் என்று பக்கத்தான் ஹரப்பான் உறுப்பினர் ஃபஹ்மி ஃபட்சில் எழுப்பிய கேள்விக்கு அமைச்சர் கைரி பதிலளித்தபோது இதனைத் தெரிவித்தார்.


சிங்கப்பூரில் பணிபுரியும் மலேசியர்களுக்கு உதவ சிறப்புப் பிரிவை அமைத்துள்ளது ஜோகூர் மாநில மலேசிய இந்தியர் காங்கிரஸ்

சிங்கப்பூர் - மலேசியா இடையிலான எல்லை எப்போது திறக்கப்படும் என்பது தெரியாத நிலையில், சிங்கப்பூரில் பணிபுரியும் மலேசியர்கள் தொடர்பான விவகாரங்களைக் கையாள ஜோகூர் மாநில மலேசிய இந்தியர் காங்கிரஸ் சிறப்புப் பிரிவு ஒன்றை உருவாக்கியுள்ளது.

சிங்கப்பூரில் பணிபுரியும் மலேசியர்கள் ஏதாவது சிரமங்களை எதிர்கொண்டாலோ, இறுதிச்சடங்கு போன்ற அவசரத் தேவைகளுக்காக மலேசியாவுக்குத் திரும்ப வேண்டியவர்களுக்கு எச்சில்/சளி மாதிரி பரிசோதனை செய்வது, பரிசோதனை முடிவுகளைப் பெறுவது, தனிமைப்படுத்தலுக்கான தேவைகள், செலவுகள், எல்லை தொடர்பான வேறு பிரச்சினைகளைக் கையாளுவது போன்றவற்றின் தொடர்பில் அந்தப் பிரிவு உதவிகள் செய்யும் என மாநிலத்தின் மலேசிய இந்தியர் காங்கிரஸ் தலைவர் ஆர். வித்யாநந்தன் தெரிவித்தார்.

நடமாட்டக் கட்டுப்பாட்டு ஆணை நடப்பில் இருந்த கலகட்டத்திலும் உதவிக்கரம் நீட்டி வந்த இந்த அமைப்பு தற்போது நேரடி தொலைபேசி அழைப்புகளுக்கும் வழிவகை செய்துள்ளது.

மலேசியர்கள் சிலர் காணொளிகளை சமூக ஊடகங்களில் பரப்புவதன் மூலம் பிரச்சினைகள் சரிசெய்யப்படும் என்று கருதுகின்றனர் எனக் குறிப்பிட்ட திரு வித்யாநந்தன், முறையான நடைமுறைகளைப் பின்பற்றுமாறு மக்களைக் கேட்டுக்கொண்டார்.

சிங்கப்பூரில் வேலை இழந்த 740 மலேசிய இந்தியர்களுக்கு வேலை ஏற்பாடு செய்வதன் தொடர்பில் ஜோகூர் மாநில மலேசிய இந்தியர் காங்கிரஸ் செயல்படுவதாக அவர் குறிப்பிட்டார்.

இம்மாதம் 14 முதல் 16ஆம் தேதி வரையிலான காலகட்டத்தில் மெய்நிகர் வேலைக் கண்காட்சி நடத்தப்படுவதாகவும் அவர் குறிப்பிட்டார்.

இந்த சிறப்புப் பிரிவுக்குத் தலைமை தாங்கும் எஸ் அருள்தாஸ், கடந்த மார்ச் மாதத்திலிருந்து சுமார் 100 பேரின் பிரச்சினைகளில் உதவியிருப்பதாகத் தெரிவிக்கப்பட்டது.

சிங்கப்பூரிலிருந்து மலேசியாவுக்குச் செல்லுதல், தனிமைப்படுத்தல் தொடர்பான பிரச்சினைகளில் உதவி தேவைப்படுவோர் 013-711 1798 என்ற எண்ணில் தொடர்பு கொள்ளலாம்.


மலேசியாவில் 4 இளையர்கள் மீது கொலை, கொள்ளை குற்றச்சாட்டுகள்

மின்னியல் தொழில்நுட்பரான 27 வயது டி.சுகு, பாதுகாவலராகப் பணிபுரிந்த 22 வயது எஸ். விக்னேஸ்வரன், விநியோக ஓட்டுநரான 23 வயது பி. கோகிலன், வேலையில் இல்லாத 23 வயது ரவிந்திரன் ஆகியோர் மீது இன்று மலேசிய நீதிமன்றத்தில் கொலைக்குற்றம் சாட்டப்பட்டது.

ஆய்வாளரான டாக்டர் வான் ஹாசன் வான் எம்போங் என்பவரின் வீட்டில் கடந்த மாதம் 29ஆம் தேதி அதிகாலை 3.35 முதல் 4 மணிக்குள் இந்தக் கொலையை அவர்கள் புரிந்ததாக நீதிமன்றத்தில் தெரிவிக்கப்பட்டது.

அன்றைய தினம் டாக்டர் வான் ஹாசனின் வீட்டுக்குள் இரு கொள்ளையர்கள் நுழைந்தனர். அவர்களுடன் மூண்ட சண்டையில் அவரைத் தாக்கியதில் அவர் பின்னர் உயிரிழந்தார்.

குற்றவியல் தண்டனைச் சட்டப் பிரிவு 302, 34ன் கீழ் குற்றம் சாட்டப்பட்டுள்ள நிலையில், குற்றம் நிரூபிக்கப்பட்டால், அவர்களுக்கு மரண தண்டனை விதிக்கப்படலாம்.

அந்த நால்வரில் ஒருவரான டி.சுகுவின் தாயார் நீதிமன்றத்துக்கு வெளியில் நின்று கதறினார். தம் மகன் நல்லவர் என்றும் தம்மைக் கவனித்துக்கொள்ளும் ஒரே பிள்ளை அவர்தான் என்றும் தம் கதறலுக்கிடையே தெரிவித்தார்.

இந்த நால்வரும் மற்றொரு அமர்வு நீதிமன்றத்துக்கு அழைத்துச் செல்லப்பட்டு, அவர்கள் மீது கொள்ளைக் குற்றமும் சாட்டப்பட்டது.

முகமது முஸாஃபர் ஸுல்கிஃப்லி மார்டின் எனும் 33 வயது பொறியாளரிடம் கத்தி, சுத்தியல் போன்றவற்றைக் காட்டி மிரட்டி கொள்ளையடித்ததாகத் தெரிவிக்கப்பட்டது. 38,000 ரிங்கிட் இழப்பு அவருக்கு ஏற்பட்டது. இந்தக் கொள்ளைச் சம்பவம் அதே நாளில் அதிகாலை 4.12 முதல் 5.30க்கு இடைப்பட்ட நேரத்தில் தாம டியாரா டிட்டிவாங்சா பகுதியில் நிகழ்ந்தது.

இரண்டாவது கொள்ளைச் சம்பவத்துக்குப் பிறகு 21 முதல் 29 வயதுக்குட்பட்ட 10 சந்தேக நபர்கள் கைதாகினர்.

கொலை செய்யப்பட்டவரின் பணப்பையை, குற்றவாளிகள் என சந்தேகப்படுபவர் ஒருவர் வைத்திருந்ததையடுத்து, இந்த நால்வரும் அடையாளம் காணப்பட்டனர்.


பேராக்கின் 14வது முதல் மந்திரியாக சாரனி முகமது பதவியேற்பு

பேராக்கின் 14வது முதல் மந்திரியாக சாரனி முகமது இஸ்தானா இஸ்கந்திரியாவில் இன்று (டிசம்பர் 10) பதவி ஏற்றுக்கொண்டார்.

கோத்தா டம்பான் சட்டமன்றத் தொகுதியிலிருந்து தேர்ந்தெடுக்கப்பட்டவரும் பேராக் அம்னோ பிரிவின் தலைவருமான அவர், பேராக் அரசர் சுல்தான் நஸ்ரின் மிஸ்ஸுதின் ஷாவின் முன்னிலையில் அரண்மனையில் இன்று காலை 11 மணிக்கு அவர் பற்றுறுதி எடுத்துக்கொண்டார்.

2018ஆம் ஆண்டில் தேர்தல் நடந்து முடிந்ததிலிருந்து மூன்றாவது முதல்வர் பதவி ஏற்பதைக் குறிப்பிட்ட சுல்தான் நஸ்ரின், அது பெருமை கொள்ளத்தக்கதல்ல என்றார்.

பேராக் சட்டமன்றத்தின் வரலாற்றில் இத்தகைய விஷயங்கள் தோல்வியைப் பிரதிபலிப்பதாகவும் அவர் குறிப்பிட்டார்.

தங்களது பொறுப்புகளைச் சரிவர செய்து சேவைகள் செய்வர் எனவும் பொருளியல் மேம்பாடு மற்றும் சமுதாயத் தேவைகளை நிறைவேற்றுவர் எனவும் எதிர்பார்த்து மக்கள் நம்பிக்கையுடன் வாக்களித்தனர் என்று குறிப்பிட்ட சுல்தான், கொவிட்-19 சூழல் காரணமாக மக்கள் வேலை, வருமானம் இழந்து சிரமப்படுவதைச் சுட்டிக் காட்டினார். அரசியல் சூழல்களால் அவர்கள் ஏமாற்றப்பட்டுவிடக் கூடாது என்றும் சுல்தான் குறிப்பிட்டார்.

மாநிலத்தில் பல நாட்களாக நிலவிய அரசியல் நெருக்கடிக்குப் பிறகு நேற்று திரு சாரனிக்கு பேராக் சட்டமன்ற உறுப்பினர்களின் பெரும்பான்மை ஆதரவு கிடைத்தது குறிப்பிடத்தக்கது.


மலேசியாவில் கிருமித்தொற்று தொடர்ந்து அதிகரித்தாலும் தடுப்பு மருந்துக்கு  அவசரப்படப்போவதில்லை என அறிவிப்பு

மலேசியாவில் இன்று 1,937 பேருக்கு கொரோனா தொற்று உறுதியான நிலையில் அங்கு கிருமித்தொற்றால் பாதிக்கப்பட்டவர்களின் மொத்த எண்ணிக்கை 82,246 ஆகியுள்ளது. தற்போது 12,751 பேர் சிகிச்சை பெற்று வருகின்றனர்.

கொவிட்-19 தொற்றால் இன்று புதிதாக 9 மரணங்கள் பதிவான நிலையில், கிருமித்தொற்றால் உயிரிழந்தவர்களின் எண்ணிக்கை 411ஆக உயர்ந்துள்ளது.

சாபாவில் நால்வர், ஜோகூரில் மூவர், சிலாங்கூரில் ஒருவர், பினாங்கில் ஒருவர் என இன்று 9 மரணங்கள் பதிவாகின.

கொவிட்-19 தடுப்பூசிகளை அவசரத் தேவைகளுக்குப் பயன்படுத்துவதற்கு ஒப்புதல் அளிக்க மலேசியா அவசரப்படப்போவதில்லை என்று அந்நாட்டு அறிவியல், தொழில்நுட்பம், புத்தாக்கத்துறை அமைச்சர் கைரி ஜமாலுதீன் கூறியுள்ளார்.

மலேசியாவுக்கு கொள்முதல் செய்யப்படும் தடுப்பூசி மருந்துகளின் பாதுகாப்பை உறுதி செய்ய சுகாதார அமைச்சின் தேசிய மருந்தியல் ஒழுங்குமுறை அமைப்பைச் சேர்ந்த அதிகாரிகள் முதலில் அவற்றை மதிப்பீடு செய்வர் என்று அவர் தெரிவித்தார்.

“மலேசியாவில் தடுப்பூசிகளை அவசரத் தேவைகளுக்குப் பயன்படுத்துவதற்கு ஒப்புதல் அளிக்க அரசியல் நெருக்குதல் இல்லை,” என்றார் அமைச்சர் கைரி.

அமெரிக்க அதிபர் டோனல்ட் டிரம்ப்பின் நிர்வாகம் அளித்துள்ள நெருக்குதல் காரணமாக ஃபைசர்-பயோஎன்டெக் தடுப்பூசிகளைப் பயன்பாட்டிற்கு அந்நாட்டின் உணவு, மருந்து நிறுவனம் ஒப்புதல் அளித்துள்ளது குறித்து செய்திகள் வெளியானதைத் தொடர்ந்து அமைச்சர் கைரி மேற்கண்டவாறு கருத்துரைத்தார்.

ஃபைசர்-பயோஎன்டெக் தடுப்பூசிகளுடன் ‘கோவேக்ஸ்’ தடுப்பூசிகளையும் வரவழைக்க மலேசியா ஏற்பாடு செய்துள்ளது. அடுத்த ஆண்டு கட்டங்கட்டமாக விநியோகிக்கப்படும் இந்தத் தடுப்பூசி மருந்துகள், மலேசிய மக்கள்தொகையில் 30 விழுக்காட்டினருக்குப் போட போதுமானவை.

இந்நிலையில், கொவிட்-19 கொள்ளைநோயை முடிவுக்குக் கொண்டுவர தடுப்பூசிகளைத் தயாரிக்கும் அவசரத்தில் அவற்றால் ஏற்படக்கூடும் கடுமையான பக்கவிளைவுகள் குறித்து தடுப்பூசி தயாரிப்பாளர்கள் கவனிக்காமல் விட்டுவிடக்கூடுமோ என்ற அச்சம் மக்களிடம் ஏற்பட்டுள்ளது.

மலேசியர்களுக்கு உத்தரவாதம் அளிக்கும் நோக்கில், நாட்டில் தடுப்பூசிகள் பயன்படுத்தப்படுவதற்கு முன் அவை முதலில் ஆராயப்பட்டு மதிப்பிடப்படும் என்று சுகாதார அமைச்சு மீண்டும் மீண்டும் கூறி வருகிறது.


பினாங்கில் பெருமளவிலான போதைப்பொருள்கள் பறிமுதல்

கடந்த 15 ஆண்டுகளில் இல்லாத அளவுக்கு பெருமளவிலான போதைப்பொருளைப் பறிமுதல் செய்து போதைப்பொருள் கடத்தலை முறியடித்துள்ளதுமலேசிய கடற்துறை அமலாக்கத் துறை.

பினாங்குக் கடற்பகுதியில் சென்றுகொண்டிருந்த படகில் இருந்த 2,118 கிலோ மீதேம்ஃபடேமின் வகை போதைப்பொருளை அதிகாரிகள் கடந்த புதன்கிழமை கைப்பற்றினர்.

அதன் மொத்த மதிப்பு $35 மில்லியன் (105.9 மில்லியன் ரிங்கிட்) என்று தெரிவிக்கப்பட்டுள்ளது.

சந்தேகத்துக்குரிய அந்தப் படகைத் துரத்திச் சென்றபோது அதிலிருந்து ஆடவர் ஒருவர் கடலில் குதித்ததாக அதிகாரிகள் கூறினர்.

அந்த 26 வயது ஆடவரை கெண்டி தீவுக்கு அருகில் உள்ள கடற்பகுதியில் அதிகாரிகள் பிடித்தனர். படகில் இருந்த போதைப்பொருள் பறிமுதல் செய்யப்பட்டது. சீனத் தேத்தூள் பொட்டலங்களில் போதைப்பொருள் வைக்கப்பட்டிருந்தது. போதைப்பொருள் கொண்ட 1,998 பொட்டலங்கள் 130 சாக்குப் பைகளில் வைக்கப்பட்டிருந்ததாக அதிகாரிகள் தெரிவித்தனர்.
 போதைப்பொருள் இந்தோனீசியாவிலிருந்து வந்திருக்கக்கூடும் என்று நம்பப்படுகிறது.


தொலைபேசி வழி மோசடி; $228,000 இழந்த மாது

மலேசியாவின் நெகிரி செம்பிலானில் உள்ள டம்பின் பகுதியில் தொலைபேசி மோசடியில் 59 வயது மாது ஒருவர் 694,000 ரிங்கிட் (S$228,000) பணத்தை இழந்திருக்கிறார்.

கடந்த அக்டோபர் 27ஆம் தேதி, கள்ளப்பணம் தொடர்பான நடவடிக்கைகளில் ஈடுபட்டிருப்பதாக அந்த மாதை குற்றம் சாட்டியது தொலைபேசி அழைப்பு ஒன்று. அந்த மாது கைது செய்யப்படலாம் என்றும் அந்த அழைப்பில் பேசிய நபர் அச்சுறுத்தினார்.

அதனைத் தொடர்ந்து, அந்த மாதின் வங்கிக் கணக்கு, இணையம் வழியாக அதனை அணுகத் தேவையான மறைச்சொல் உட்பட தகவல்கள் போன்றவற்றை தணிக்கை செய்வதற்குத் தேவை என மோசடி நபர்கள் பெற்றுக்கொண்டனர்.

அந்த மாதின் கணக்கில் RM363,900 இருந்ததாகக் கூறப்பட்டது. மேலும், அந்த மாதின் பிணைக்காக RM260,000 தொகையும் சட்டச் செலவுக்காக RM70,000 தொகையும் செலுத்துமாறு அந்தப் பெண்ணிடம் கூறப்பட்டது.

அடுத்த சில நாட்களில் அந்த மாதின் கணக்கிலிருந்து பணம் எடுக்கப்படுவதாக குறுந்தகவல்களை அந்த மாது பெற்றார். ஆனால், அந்தப் பணம் அவருக்கு திருப்பி செலுத்தப்படும் என்று மோசடிக்காரர்கள் தெரிவித்திருந்ததால அவர் அதனைப் பெரிதாக எடுத்துக்கொள்ளவில்லை.

டிசம்பர் 12ஆம் தேதி டம்பின் மாஜிஸ்திரேட் நீதிமன்றத்தில் வழக்கு விசாரணைக்காக முன்னிலையாகும்படி அந்த மாதை மோசடிக்காரர்கள் கேட்டுக்கொண்டனர்.

அதே நாளில், பிணைக்காக இன்னும் RM135,000 செலுத்துமாறு அந்தப் பெண்ணிடம் மோசடிக்காரர்கள் கோரினர். ஆனால், தன்னிடம் பணம் இல்லை என்று அந்த மாது கூறிவிட்டார்.

நீதிமன்றத்துக்கு சென்றபோதுதான் தாம் ஏமாற்றப்பட்டது அந்தப் பெண்ணுக்குத் தெரியவந்தது.


மலேசியாவில்  2 இடைத்தேர்தல்கள் ஒத்திவைப்பு

மலேசியாவின் பேராக் மாநிலம், கிரிக் நாடாளுமன்றத் தொகுதியிலும் சாபா மாநிலம், புகாயா சட்டமன்றத் தொகுதியிலும் அவசர நிலை பிரகடனப்படுத்தப்பட்டுள்ளது.

இதனையடுத்து அவ்விரு தொகுதிகளிலும் அடுத்த மாதம் 16ஆம் தேதி நடைபெறவிருந்த 2 இடைத் தேர்தல்களும் ரத்து செய்யப்பட்டுள்ளன.

கொவிட்-19 சூழலில் இடைத்தேர்தல் நடத்துவதால் ஏற்படக்கூடிய மோசமான தாக்கத்தைக் கருத்தில்கொண்டு இவ்விரு தொகுதிகளிலும் அவசர நிலையை அறிவிக்க மலேசிய மாமன்னர் ஒப்புதல் அளித்துள்ளார்.

மலேசிய பிரதமர் முகைதீன் யாசின் இன்று வெளியிட்ட அறிக்கையில் இதனைத் தெரிவித்தார்.


இந்திரா காந்தி வழக்கு: முழு அறிக்கை தாக்கல் செய்யும்படி மலேசிய போலிசுக்கு உத்தரவு

மலேசியப் பெண் எம்.இந்திரா காந்தியின் முன்னாள் கணவர் முகம்மது ரிதுவான் அப்துல்லாவைக் கைது செய்யவும் அவர்களின் இளைய மகள் பிரசன்னா தீக்‌சாவை மீட்கவும் எடுக்கப்பட்ட நடவடிக்கைகள் குறித்து மூன்று வாரங்களுக்குள் முழுமையான அறிக்கை தாக்கல் செய்யும்படி மலேசிய போலிசுக்கு ஈப்போ உயர் நீதிமன்றம் உத்தரவிட்டுள்ளது.

ரிதுவானைக் கைது செய்து, தீக்சாவை மீட்க எடுத்து வரும் நடவடிக்கைகள் குறித்து ஒவ்வொரு மாதமும் முதல் வாரத்தில் போலிஸ் அறிக்கை தாக்கல் செய்ய வேண்டும் என 2014ஆம் ஆண்டில் உயர் நீதிமன்றம் உத்தரவு பிறப்பித்திருந்தது.

“ஆனால், 2014 மே 30ஆம் தேதியில் இருந்து நீதிமன்றத்தில் போலிஸ் எந்தவோர் அறிக்கையும் தாக்கல் செய்யவில்லை,” என்று திருவாட்டி இந்திராவின் வழக்கறிஞர் ராஜேஷ் நாகராஜன் கூறினார். அவ்வகையில், போலிஸ் இதுவரை 79 முறை நீதிமன்ற உத்தரவின்படி நடக்கத் தவறிவிட்டது என்றும் அவர் குறிப்பிட்டார்.

2009ஆம் ஆண்டில் முஸ்லிமாக மாறிய ரிதுவான், திருவாட்டி இந்திராவின் ஒப்புதலின்றி தங்களின் மூன்று பிள்ளைகளையும் இஸ்லாம் சமயத்திற்கு மாற்றினார். ஆனால், பிள்ளைகளின் மதமாற்றம் செல்லாது என நீதிமன்றம் அறிவித்துவிட்டது.

முதலிரு பிள்ளைகளும் திருவாட்டி இந்திராவுடன் வசிக்கும் நிலையில், அப்போது 11 மாதக் குழந்தையாக இருந்த தீக்‌சாவை ரிதுவான் தம்முடன் கொண்டு சென்றுவிட்டார். இதையடுத்து, தம் மகளை மீட்டுத் தருமாறு திருவாட்டி இந்திரா நீதிமன்றத்தை நாடினார்.


மலேசியாவில் மேலும் 1,683 பேருக்கு கொரோனா

மலேசியாவில் மேலும் 1,683 பேருக்கு இன்று (டிசம்பர் 18) கொரோனா கிருமித்தொற்று ஏற்பட்டுள்ளது.

இதன் மூலம் அந்நாட்டில் கிருமித்தொற்றால் பாதிக்கப்பட்டோர் எண்ணிக்கை 90,816ஆக அதிகரித்துள்ளது.

கிருமித்தொற்று காரணமாக மலேசியாவில் இதுவரை 432 உயிரிழப்புகள் நிகழ்ந்துள்ளன.

கொரோனாவிலிருந்து குணமடைந்து 1,214 பேர் வீடு திரும்பியிருப்பதாக மலேசிய சுகாதாரத்துறை அதிகாரிகள் கூறினர். இதுவரை மொத்தம் 75,244 பேர் குணமடைந்துவிட்டனர்.

தற்போது 106 பேர் தீவிர சிகிச்சைப் பிரிவில் சிகிச்சை பெற்று வருகின்றனர்.


மலேசியாவின் முன்னாள் பிரதமர் நஜிப்பின் தாயார் காலமானார்; அரசு மரியாதையுடன் நல்லடக்கம்

மலேசியாவின் இரண்டாவது பிரதமர் அப்துல் ரசாக் ஹுசேனின் மனைவியான திருவாட்டி ரஹா முகமது நோவாவின் உடல் அரசு மரியாதையுடன் கோலாலம்பூரின் தேசிய மசூதியில் இன்று நல்லடக்கம் செய்யப்படுகிறது.

திருவாட்டி ரஹா, மலேசியாவின் முன்னாள் பிரதமரான திரு நஜிப் ரசாக்கின் தாயாருமாவார். திருவாட்டி ரஹா நேற்று காலமானார். அவருக்கு வயது 87.

அரசியல் பிளவுகளையும் கடந்து திருவாட்டி ரஹாவின் மறைவுக்கு பல்வேறு பல்வேறு அரசியல் தலைவர்கள் உட்பட முக்கிய நபர்கள் இறுதி அஞ்சலி செலுத்தினர்.

மலேசிய அரசர் சுல்தான் அப்துல்லா அகமது ஷா, அரசியார் அஸிஸா அமினா மைமூனா இஸ்கந்தியா ஆகியோரும் தங்களது இரங்கலைத் தெரிவித்தனர்.

சிலாங்கூர் மன்னர் சுல்தான் ஷரஃபுதீன் இட்ரிஸ் ஷா, பேராக் மன்னர் சுல்தான் நஸ்ரின் ஷா ஆகியோரும் மரியாதை செலுத்தினர்.

திரு நஜிப்பின் குடும்பத்தாருக்கு இரங்கலைத் தெரிவித்த மலேசியப் பிரதமர் முஹைதின் யாசின், அன்னாரின் உடல் அரசு மரியாதையுடன் நல்லடக்கம் செய்யப்படும்,” என்றார்.

திருவாட்டி ரஹாவின் மறைவுக்கு சிங்கப்பூர் பிரதமர் லீ சியன் லூங், ஆழ்ந்த இரங்கலைத் தெரிவித்துக்கொண்டார்.


மலேசிய முன்னாள் அமைச்சருக்குச் சிறை

லஞ்சம் வாங்கிய குற்றத்துக்காக அம்னோ கட்சியின் தலைமைப் பொருளாளரும் மலேசியாவின் முன்னாள் அமைச்சருமான அட்னான் மன்சூருக்கு ஓராண்டு சிறைத் தண்டனை விதிக்கப்பட்டுள்ளது.

2016ஆம் ஆண்டில் கூட்டரசுப் பிரதேச அமைச்சராக பதவி வகித்தபோது உள்ளூர் வர்த்தகர் ஒருவரிடமிருந்து அட்னான் 2 மில்லியன் ரிங்கிட் ($660,000) லஞ்சம் வாங்கியது நிரூபிக்கப்பட்டது.

70 வயது அட்னானுக்கு 2 மில்லியன் ரிங்கிட் அபராதமும் விதிக்கப்பட்டது.

தீர்ப்பை எதிர்த்து அட்னான் மேல்முறையீடு செய்துள்ளார். எனவே, அவருக்கு எதிராக விதிக்கப்பட்ட சிறைத் தண்டனையும் அபராதமும் நிலுவையில் உள்ளது.

தமக்கு எதிராக அரசியல் சதி நடந்திருப்பதாக அட்னான் கூறியதை மலேசிய உயர் நீதிமன்ற நீதிபதி முகம்மது ஸைனி மஸ்லான் ஏற்க மறுத்தார்.

அட்னான் லஞ்சம் வாங்கியது சந்தேகத்துக்கு இடமின்றி நிரூபிக்கப்பட்டுள்ளதாக அவர் கூறினார்.


பினாங்கில் தைப்பூச ரத ஊர்வலம் ரத்து செய்யப்படக்கூடும்

மலேசியாவின் பினாங்கில் ஆண்டு தோறும் தைப்பூசத்தன்று முருகக் கடவுளின் சிலையுடன் நடத்தப்படும் இரட்டை தேர் ஊர்வலம் அடுத்த ஆண்டு நடைபெறுமா என்பது சந்தேகமாக உள்ளது. கொவிட்-19 பரவலைத் தடுக்க பெரும் கூட்டத்தைத் தவிர்க்க அந்த நிகழ்வு ரத்து செய்யப்படக்கூடும் என்று கூறப்படுகிறது.

100 ஆண்டுகளுக்கு மேற்பட்ட பாரம்பரியமுடைய வெள்ளித் தேர், அண்மையில் சேர்த்துக்கொள்ளப்பட்ட தங்கத் தேர் ஆகியவை ஆண்டுதோறும் தைப்பூசத்தை ஒட்டி நடத்தப்படும் 3 நாள் கொண்டாட்டத்தில் முக்கிய இடம் பெறும்.

அடுத்த ஆண்டு தைப்பூசம் எவ்வாறு நிர்வகிக்கப்படும் என்பது பற்றி சில கூட்டங்கள் நடத்தப்பட்டு விவாதிக்கப்படும் என பினாங்கு இந்து அறக்கட்டளை வாரியத் தலைவர் டாக்டர் பி. ராமசாமி தெரிவித்தார்.

பினாங்கு மாநிலத்தின் துணை முதல்வருமான திரு ராமசாமி, மக்களின் பாதுகாப்பே மிக முக்கியம் என்றார்.

சுகாதாரத் துறை, தேசிய பாதுகாப்பு மன்றம், ராயல் மலேசிய போலிஸ் ஆகிய அமைப்புகளுடன் கலந்தாலோசித்து அடுத்த மாதத்தின் முதல் வாரத்தில் தைப்பூசக் கொண்டாட்டம் தொடர்பான நடைமுறைகள் அறிவிக்கப்படும்.

தைப்பூசம் அடுத்த ஆண்டு ஜனவரி 28ஆம் தேதி கொண்டாடப்படுகிறது.


'மலேசியாவில் பிப்ரவரியில் தடுப்பூசி போடும் பணி தொடங்கும்'

மலேசியாவில் அடுத்த ஆண்டு பிப்ரவரியில் ஃபைசர் நிறுவனத்தின் கொவிட்-19 தடுப்பூசி போடுவது தொடங்கும். மலேசியப் பிரதமர் முகைதீன் யாசின் முதலில் தடுப்பூசி போட்டுக்கொள்வார் என்றும் முன்களப் பணியாளர்களுக்கு தடுப்பூசி போடுவதில் முன்னுரிமை அளிக்கப்படும் என்றும் கூறப்படுகிறது.

நாட்டின் மக்கள் தொகையில் 80 விழுக்காட்டினருக்கு போடுவதற்குத் தேவையான அளவுக்கு தடுப்பு மருந்துகளை அரசாங்கம் வாங்கும் என்றும் தெரிவிக்கப்பட்டுள்ளது.

தருவிக்கப்படும் தடுப்பு மருந்து பாதுகாப்பானது, திறன் மிகுந்தது என்ற நம்பிக்கையை மக்களுக்கு ஏற்படுத்தும் நோக்கில் தடுப்பூசி போட்டுக்கொள்ளும் முதல் குழுவினரில் தாமும் ஒருவர் என இன்று திரு முகைதீன் தம் தொலைக்காட்சி உரையில் குறிப்பிட்டார்.

ஆஸ்ட்ரா செனகா நிறுவனம் தயாரிக்கும் தடுப்பூசியில் 6.4 மில்லியன் டோஸ்கள் வாங்கவும் ஒப்பந்தமிடப்பட்டுள்ளதாக அவர் தெரிவித்தார். இது மொத்த மக்கள்தொகையில் 10 விழுக்காட்டினருக்கு போடத் தேவையான அளவு.

ஃபைசர் நிறுவனத் தடுப்பூசிகளில் 12.8 மில்லியன் டோஸ்கள் வாங்க கடந்த மாதம் ஒப்பந்தம் போடப்பட்டது. மற்றொரு 10 விழுக்காட்டினருக்கு கோவேக்ஸ் தடுப்பு மருந்து பெறப்பட உள்ளது.

சீனாவின் சினோவேக், கேன்சினோ ரஷ்யாவின் கேமலியா கழகத்தின் தடுப்பு மருந்து ஆகியவற்றைத் தருவிக்க மலேசியா கூடுதல் நடவடிக்கைகளை எடுத்து வருகிறது.

மலேசியாவின் மொத்த மக்கள் தொகையில் 80% அதாவது 26.5 மில்லியன் மக்களுக்கு போடத் தேவையான அளவுக்கு தடுப்பு மருந்தில் 2.05 பில்லியன் ரிங்கிட் (S$675 மில்லியன்) செலவில் வாங்குவதையும் அவர் தம் உரையில் குறிப்பிட்டார்.


மலேசியாவின் சுற்றுலாத் துறையை மேம்படுத்த 10 ஆண்டு திட்டம்

மந்தமாகிப்போன சுற்றுலாத் துறையை மீண்டெழச் செய்யும் நோக்கில் 10 ஆண்டுகளுக்கான திட்டம் ஒன்றை மலேசியா இன்று (டிசம்பர் 23) தொடங்கியுள்ளது.

கொரோனா தொற்றுப் பரவலால மலேசியாவின் சுற்றுலாத் துறை 100 பில்லியன் ரிங்கிட்டுக்கும் (S$32.8 பில்லியன்) அதிகமான இழப்பைச் சந்தித்துள்ளது.

கடந்த ஆண்டு 28 மில்லியன் மக்கள் மலேசியாவைப் பார்வையிட்ட நிலையில், அந்த எண்ணிக்கையை இவ்வாண்டு 30 மில்லியனாக உயர்த்த ‘விசிட் மலேசியா 2020’ திட்டத்தை மலேசியா முன்பு உருவாக்கியிருந்தது.

ஆனால், தொற்றுப் பரவல் அனைத்துலக அளவில் அதிகரிக்கவே, கடந்த மார்ச் மாதத்தில் வெளிநாட்டினருக்கு எல்லைகளை மூட வேண்டிய நிலை மலேசியாவுக்கு ஏற்பட்டது.

போட்டித்தன்மையை வலுப்படுத்துவது, நீடித்து நிலைத்திருக்கக்கூடிய அனைவரையும் உள்ளடக்கிய சுற்றுலா, எதிர்காலப் பேரிடர்களைச் சமாளிப்பதற்கான திட்டம் போன்றவற்றில் இந்த 10 ஆண்டு திட்டம் கவனம் செலுத்தும் என்று திட்டத்தை அறிவித்த பிரதமர் முகைதீன் யாசின் தெரிவித்தார்.


ஊழியர்களுக்கு உதவ 3 தொலைபேசி எண்களை அமைத்துள்ளது மலேசியாவின் 'டாப் கிளவ்'

மலேசியாவின் ‘டாப் கிளவ்’ நிறுவனம், அதன் ஊழியர்களுக்கு உதவ 3 நேரடி தொலைபேசி இணைப்புகளை அமைத்துள்ளது. ஒன்று நிறுவனத்துக்குள்ளேயும் மற்ற இரண்டும் ஒரு ஆலோசகர், ஒரு தணிக்கையாளர் ஆகியவர்களின் கண்காணிப்பிலும் இருக்கும்.

அந்த நிறுவனத்தில் பணிபுரியும் 5,000க்கு மேற்பட்ட ஊழியர்களுக்கு கொரோனா தொற்று ஏற்பட்ட நிலையில், அந்த நிறுவனத்தில் உள்ள குறைபாடுகளை சுட்டிக் காட்டியவர் பணிநீக்கம் செய்யப்பட்டதாகக் கூறப்பட்டது. இனிமேல் அவ்வாறு குறைபாடுகளைச் சுட்டிக் காட்டுபவர்கள் பணிநீக்கம் செய்யப்பட மாட்டார்கள் என்று நிறுவனம் தெரிவித்தது.

நேப்பாளத்தைச் சேர்ந்த 27 வயது யுபராஜ் கட்கா, ‘டாப் கிளவ்’ நிறுவனத்தில் சமூக இடைவெளி பின்பற்றப்படவில்லை என்று குறிப்பிட்டதுடன் கடந்த மே மாதத்தில், அந்த நிறுவனத்துக்குள் ஊழியர்கள் கூட்டமாக இருப்பதைப் படம் பிடித்து மனித உரிமை ஆர்வலர் ஒருவருக்கு அனுப்பினார்.

அதன் தொடர்பில் அந்த ஊழியர் பணி நீக்கம் செய்யப்பட்டதாக ராய்ட்டர்ஸ் செய்தி வெளியிட்டிருந்தது.

அந்தச் சம்பவம் இப்போது நிகழ்ந்திருந்தால் அவர் பணிநீக்கம் செய்யப்பட்டிருக்கமாட்டார் எனக் குறிப்பிட்ட அந்த நிறுவனத்தின் நிர்வாக இயக்குநர் லீ கிம் மியோ, அந்த ஊழியர் நிலையை எங்களிடம் விளக்காமல் நிறுவனத்துக்கு இழுக்கு ஏற்படுத்தக்கூடிய வேறு யாரோ ஒருவரிடம் புகைப்படத்தை அனுப்பினார் என்று குறிப்பிட்டார்.

மலேசியாவிலேயே ஆகப் பெரிய கிருமித்தொற்று குழுமமாக உருவெடுத்துள்ள 'டாப் கிளவ்' ஊழியர் ஒருவர் கொரோனா தொற்றால் கடந்த வாரம் உயிரிழந்தது குறிப்பிடத்தக்கது.


மலேசியா கட்டுப்பாடுகளைத் தளர்த்தியது

மலேசியா தனது பயணக் கட்டுப்பாடுகளை நாடு தழுவிய அளவில் நீக்கியுள்ளது.

இதனால் கிறிஸ்துமஸ் விடுமுறையில் மக்கள் தங்கள் சொந்த ஊர்களுக்குத் திரும்ப முடியும்.

ஆனால், கிருமித்தொற்று அச்சம் காரணமாக பலரும் பயணம் செய்யத் தயக்கம் காட்டி வருகின்றனர்.

எனினும், கிருமித் தொற்றுகள் அன்றாடம் 1,000க்கும் அதிகமாகப் பதிவாவதால் பலரும் பயணங் களைத் தவிர்ப்பதாக என்று செய்திகள் தெரிவித்தன.

இன்று அங்கு 1,348 புதிய தொற்றுகள் பதிவாகின.

இதற்கிடையே அஸ்ட்ராஜெனெகா-ஆக்ஸ்போர்டு பல்கலைக்கழக தடுப்பூசி மலேசியாவிற்கு 2021 முதல் பாதியில் கிடைக்கும் என அந்த மருந்து நிறுவனம் கூறியுள்ளது.

மேலும் ஸ்பூட்னிக் வி தடுப்பு மருந்தைப் பெற ரஷ்யாவுடன் பேச்சு நடத்துகிறது. ஃபைசர்-பயோஎன்டெக் தடுப்பு மருந்தை கூடுதலாகப் பெறவும் மலேசியா முயன்று வருகிறது.


மலேசியாவில் கொரோனா கிருமியின் புதிய வடிவம் கண்டுபிடிக்கப்பட்டுள்ளது

மலேசியாவின் சாபாவில் கொரோனா தொற்றுப் பரிசோதனைக்காக எடுக்கப்பட்ட மாதிரிகளில் கொவிட்-19ன் புதிய வடிவம் கண்டுபிடிக்கப்பட்டுள்ளதாக அந்நாட்டு சுகாதார அமைச்சு தெரிவித்துள்ளது.

அதிக பாதிப்பை ஏற்படுத்தக்கூடிய A701B வகை கொரோனா கிருமியா அது என்பது இன்னும் தெரியவில்லை என அமைச்சின் தலைமை இயக்குநர் டாக்டர் நூர் ஹிஷாம் அப்துல்லா குறிப்பிட்டார்.

தென்னாப்பிரிக்கா, ஆஸ்திரேலியா, நெதர்லாந்து ஆகிய நாடுகளில் கண்டுபிடிக்கப்பட்ட வகையைப் போல இது இருப்பதாக அவர் குறிப்பிட்டார்.

சாபாவின் பென்டெங் லஹட் டட்டு குழுமத்தில் இருந்து எடுக்கப்பட்ட 60 பரிசோதனை மாதிரிகளில் இந்த வகை கிருமி இருப்பதாக அவர் தெரிவித்தார்.

ஏற்கெனவே பரவும் கொவிட்-19ஐவிட இக்கிருமி கூடுதல் பாதிப்பை ஏற்படுத்தக்கூடியதா என்பது இன்னும் தெரியவில்லை என்றும் அவர் குறிப்பிட்டார்.

கடந்த ஆகஸ்ட் மாதத்தில் கெடாவில் பெறப்பட்ட பரிசோதனை மாதிரிகளில், பொதுவான கொவிட்-19க்கு காரணமான கிருமியைவிட 10 மடங்கு அதிக பாதிப்பு ஏற்படுத்தக்கூடிய D614G வகை கிருமி கண்டுபிடிக்கப்பட்டதாக அவர் தெரிவித்தார்.

வெளிநாடுகளிலிருந்து மலேசியாவுக்குச் செல்வோருக்கு கொரோனா தொற்றுப் பரிசோதனை மேற்கொள்ளப்பட்டு, கிருமித்தொற்று இல்லை என்று உறுதி செய்யப்படுவோர் 10 நாட்களுக்கு தனிமைப்படுத்தப்படுகின்றனர். கிருமித்தொற்று இருப்பவர்கள் மருத்துவமனைகளுக்கு அனுப்பி வைக்கப்படுகின்றனர்.


மலேசியாவில் அச்சத்தை ஏற்படுத்தியுள்ள புதிய உச்சம்

மலேசியாவின் அன்றாட கொவிட்-19 கிருமித்தொற்று எண்ணிக்கை இன்று 2,335 ஆகப் பதிவாகி புதிய உச்சத்தைத் தொட்டுள்ளது. இதில் 728 சம்பவங்கள் கோலாலம்பூரைச் சேர்ந்தவை. 710 சம்பவங்கள் சிலாங்கூரையும் 412 ஜோகூரையும் சேர்ந்தவை. சிங்கப்பூருக்கு ஆக அருகில் உள்ள மலேசிய மாநிலம் ஜோகூர்.

புதிய சம்பவங்களில் 11 பேர் வெளிநாட்டில் இந்நோயைத் தொற்றினர். இதர கிருமித்தொற்றுகள் சமூகத்தில் ஏற்பட்டவை என்று மலேசியாவின் சுகாதார தலைமை இயக்குநர் நூர் ஹிஷாம் அப்துல்லாஹ் தெரிவித்தார். பாதிக்கப்பட்டோரில் பலர் சிறைகளையும் குடிநுழைவு பணிமனைகளையும் சேர்ந்தவர்கள் என அவர் குறிப்பிட்டார்.

மலேசியாவின் மொத்த கிருமித்தொற்று எண்ணிக்கை 103,900 ஆக உள்ளது. அந்நாட்டில் கிருமித்தொற்றால் மாண்டோரின் எண்ணிக்கை 451ஆக உள்ளது.


எட்டு மாதங்களாக காரில் வசித்த குடும்பத்திற்கு வாடகை வீடு

ஜார்ஜ்டவுன்: இவ்வாண்டு ஏப்ரலில் தமது வீடு தீக்கிரையானதால் கடந்த எட்டு மாதங்களாக மனைவி, மூன்று பிள்ளைகளுடன் காரில் வசித்து வந்த பாதுகாவலரான திரு கணேஷ் சௌந்தராஜாவுக்கு பினாங்கு மாநில அரசாங்கம் தற்காலிக அடுக்குமாடி குடியிருப்பு வாடகை வீட்டை வழங்கியுள்ளது.

மாநில அரசாங்கத்தின் வீடமைப்புக் குழுவுக்கு பொறுப்பு வகிக்கும் ஆட்சிக் குழு உறுப்பினரான திரு ஜக்ஜிட் சிங் வீட்டுச் சாவியை கணேஷிடம் இன்று வழங்கினார். 33 வயதான திரு கணேஷ், இவரது மனைவி, எட்டு மாதம் முதல் ஆறு வயதுடைய மூன்று குழந்தைகளுடன் வாடகை வீட்டில் குடியேறினர். எதிர்பாராத நிகழ்வுகளால் பாதிக்கப்பட்டவர்களுக்கான தற்காலிக அடுக்குமாடி குடியிருப்பு வீட்டிற்கு 90 ரிங்கிட் வாடகை நிர்ணயிக்கப்பட்டாலும், புதிய வீடு தேடும்வரை இலவசமாக தங்கி இருப்பதற்கு கணேஷ் குடும்பத்திற்கு அனுமதி வழங்கப்பட்டுள்ளது.

பழைய ‘புரோட்டோன்’ ரக காரில் வாழ்க்கையை நடத்திக் கொண்டிருந்த கணேஷ் குடும்பத்திற்கு இதன்வழி விடியல் பிறந்துள்ளது.அரசு சார்பற்ற இயக்கம் ஒன்றின் மூலம் இவரது விவகாரம் ஊடகங்களில் வெளிச்சத்திற்கு வந்தது. இதனைத் தொடர்ந்து ஜோகூர் மாநிலத்தைச் சேர்ந்த கொடைவள்ளல் இபிட் லியூ என்பவர் கணேஷ் குடும்பத்திற்கு வீட்டிற்குத் தேவையான மின்சாரப் பொருட்களையும் இதர வீட்டு உபயோகப் பொருட்களையும் வாங்கித் தந்ததாகக் கூறப்படுகிறது.


மலேசிய கணக்கெடுப்பில் இந்தியர் பங்கேற்பு குறைவு

மலேசியாவில் உள்ள இந்தியர்கள் மக்கள்தொகைக் கணக்கெடுப்பில் உடனடியாகக் கலந்துகொள்ளுமாறு அங்கு உள்ள மலேசிய இந்து சங்கம் வலியுறுத்திக் கேட்டுக்கொண்டு உள்ளது.

நாட்டிலுள்ள இரு மில்லியன் இந்தியர்களில் 400,000 இந்தியர்கள் மட்டுமே ‘மைசென்சஸ்’ எனப்படும் இணையம் வழியான மக்கள்தொகைக் கணக்கெடுப்பில் பங்கேற்று பதிவு செய்துள்ளது தரவுகள் மூலம் தெரிய வந்துள்ளதாக சங்கத்தின் தலைவர் ஆர்எஸ் மோகன் ஷான் தெரிவித்து உள்ளார்.

இதில் இந்தியர்களின் பங்கெடுப்பை அதிகப்படுத்த புள்ளி விவரத் துறை முன்வந்துள்ளதாக நேற்று வெளியிட்ட அறிக்கையில் திரு ஷான் குறிப்பிட்டுள்ளார்.

இணையம் வழி நடத்தப்படும் மக்கள்தொகைக் கணக்கெடுப்புக்கான விண்ணப்பப் பாரத்தை நிரப்ப தமிழ்ப் பள்ளிகள், கோயில்கள் மற்றும் தொண்டூழிய நிறுவனங்களின் ஒத்துழைப்பு நாடப்பட்டு உள்ளது. ஐந்தாண்டுக்கு ஒருமுறை தேர்தலில் வாக்களிக்கும் உரிமையை நாம் பயன்படுத்துவது போல மக்கள்தொகைக் கணக்கெடுப்பிலும் பங்கேற்பது அவசியம் என்றார் அவர்.

சுமார் 32.7 மில்லியன் மலேசிய மக்களை உள்ளடக்கிய மக்கள்தொகை கணக்கெடுப்புப் பணிகளில் நூறாயிரத்துக்கும் மேற்பட்டோர் ஈடுபட்டு வருவதாகவும் அடுத்த ஆண்டு காலாண்டுக்குள் இந்தப் பணிகளை முடிக்கத் திட்டமிடப்பட்டு உள்ளதாகவும் கூறப்படுகிறது. மலேசியாவில் 1963ஆம் ஆண்டு முதல் பத்தாண்டுக்கு ஒருமுறை மக்கள்தொகைக் கணக்கெடுப்பு நடத்தப்படுகிறது.


மலேசிய மருத்துவமனைகளில் நிரம்பி வழியும் நோயாளிகள்;  வீடுகளிலேயே தனிமைப்படுத்திக்கொள்ள அறிவுறுத்தல்

கொரோனா கிருமித்தொற்று உறுதி செய்யப்பட்டும் அதற்கான அறிகுறிகள் இல்லாதோர் முதலில் தங்களை வீட்டில் தனிமைப்படுத்திக்கொள்ளுமாறு மலேசிய அரசாங்கம் அறிவுறுத்தியுள்ளது.

மருத்துவமனைகளில் நோயாளிகள் நிரம்பி வழியும் நிலையில், கிருமித்தொற்றுக்கான அறிகுறிகள் இல்லாதோர் உடனடியாக மருத்துவமனைக்கு கொண்டுசெல்லப்படாமல் இருக்கலாம் என்று சுகாதார அமைச்சின் தலைமை இயக்குநர் நூர் ஹிஷாம் அப்துல்லா கூறியதாக ‘மலாய் மெயில்’ ஊடக நிறுவனம் நேற்று செய்தி வெளியிட்டது.

அதிகமான கொவிட்-19 நோயாளிகளுக்கு சிகிச்சை அளிப்பது, கிருமி தொற்றியோரை மருத்துவமனைகளுக்கு அழைத்துச் செல்வது உள்ளிட்ட தளவாட விவகாரங்களில் சவால்கள் நிலவுவதையும் அவர் சுட்டினார்.

“நாள் ஒன்றுக்கு 1,000க்கும் மேற்பட்ட கொவிட்-19 சம்பவங்களைப் பற்றி நாங்கள் பேசுகிறோம். அதிகமான வெளிநாட்டு ஊழியர்களுக்கு கிருமித்தொற்றுப் பரிசோதனை நடத்தப்படுகிறது. எதிர்பார்க்கப்பட்டபடியே கூடுதலானோருக்குத் தொற்று உறுதியாகி வருகிறது,” என்று டாக்டர் நூர் ஹிஷாம் சொன்னார்.

“வெளிநாட்டு ஊழியர்கள் தங்களைத் தனிமைப்படுத்திக்கொள்வதற்கு வேறு இடமில்லை. நாட்டில் பல்லாயிரக்கணக்கான ஊழியர்கள் உள்ளனர். மருத்துவமனைகளில் படுக்கைகளின் எண்ணிக்கையை 10,000ஆக உயர்த்த நாங்கள் முயற்சிகள் எடுத்து வருகிறோம்,” என்றும் அவர் கூறினார்.

வெளிநாட்டு ஊழியர்களிடம் கொவிட்-19 பரிசோதனையை மலேசியா தீவிரப்படுத்தியுள்ளது. அவர்களுக்கான கட்டாய பரிசோதனை நடத்தப்படுவதை உறுதி செய்யும் அமலாக்கப் பணிகள் ஜனவரி 1ஆம் தேதி தொடங்கும்.

கிருமித்தொற்று அபாயம் உள்ள ஆறு மாநிலங்களுக்கு மட்டும் இது பொருந்தும் என்று மனிதவள அமைச்சர் எம்.சரவணன் கூறியதாக ‘தி ஸ்டார்’ இணையத்தளம் தெரிவித்தது. சிலாங்கூர், நெகிரி செம்பிலான், பினாங்கு, சாபா, கூட்டரசுப் பிரதேசங்களான கோலாலம்பூர் மற்றும் லபுவான் ஆகியன அவை. இவற்றில் ஏறக்குறைய 800,000 வெளிநாட்டு ஊழியர்களுக்கு கொவிட்-19 பரிசோதனை நடத்தப்படுகிறது.

மற்ற மாநிலங்களுக்கு அமலாக்கம் பிப்ரவரியில் தொடங்கும். நேற்று முன்தின நிலவரப்படி, 68,460 வெளிநாட்டு ஊழியர்களுக்கு பரிசோதனை நடத்தப்பட்டதாக திரு சரவணன் தெரிவித்தார்.

வெளிநாட்டு ஊழியர்களிடையே கொவிட்-19 சம்பவங்கள் அதிகரித்துள்ளதைத் தொடர்ந்து 1.7 மில்லியன் ஊழியர்களுக்கு கட்டாய கிருமித்தொற்றுப் பரிசோதனை நடத்தப்படும் என்று அந்நாட்டு அரசாங்கம் முன்னதாக அறிவித்து இருந்தது.

வெளிநாட்டு ஊழியர்களை நெரிசல்மிக்க இடங்களில் அவர்களது முதலாளிகள் தங்க வைத்தால் அவர்களுக்கு அபராதம் விதிக்கப்படும் எனத் தெரிவிக்கப்பட்டு இருந்தது. கடந்த மாதம் 26ஆம் தேதி இது நடப்புக்கு வந்தது.


மலேசியா: ஊழியர் தங்குமிடம் தொடர்பில் மற்றொரு கையுறை தயாரிப்பு நிறுவனத்தின் மீது குற்றச்சாட்டுகள்

மலேசியாவில் ஊழியர்களுக்கு உரிய தங்குமிட வசதி அளிக்காததற்காக மற்றொரு கையுறை தயாரிப்பு நிறுவனத்தின் மீது குற்றம் சாட்டப்படவுள்ளது. பிரைட்வே ஹோல்டிங்ஸ் எனும் அந்த நிறுவனத்தின் மீது 30 குற்றச்சாட்டுகள் பதிவு செய்யப்படக்கூடும் என்று கூறப்படுகிறது.

மனிதவள அமைச்சின் தொழிலாளர் துறை, காஜாங் மாவட்டத்தில் உள்ள அந்த நிறுவனத்தின் தொழிற்சாலையைக் கடந்த வாரம் பார்வையிட்டது. தொழிற்சாலையின் பின்புறம் அடுக்கி வைக்கப்பட்டிருந்த அழுக்கான சரக்கு கொள்கலன்களில் ஊழியர்கள் நெருக்கமாக வசித்து வந்தது கண்டுபிடிக்கப்பட்டது.

குறைந்தபட்ச தரக் குறியீடுகளை அந்த வசிப்பிடங்கள் பூர்த்தி செய்யவில்லை என அமைச்சு கடந்த 27ஆம் தேதி தெரிவித்தது. முறையான தங்குமிட சான்றிதழையும் அந்த நிறுவனம் பெற்றிருக்கவில்லை.

உலகின் ஆகப் பெரிய கையுறை தயாரிப்பு நிறுவனமான ‘டாப் கிளவ்’ நிறுவனத்தின் மீது இம்மாதம் குற்றச்சாட்டுகள் பதிவு செய்யப்படும் என மலேசியா முன்பு அறிவித்திருந்தது.

மலேசியாவில் கடந்த செப்டம்பர் முதல் அதிகரித்த கொவிட்-19 பரவலை அடுத்து, அங்கு கிருமித்தொற்றால் பாதிக்கப்பட்டவர்களின் எண்ணிக்கை 105,000ஐக் கடந்தது. அங்கு இதுவரை 452 பேர் உயிரிழந்ததாக கடந்த ஞாயிற்றுக்கிழமை வெளியான அறிக்கை தெரிவித்தது.


நேரடி வகுப்புகளுக்கு அழைப்பு: மலேசிய மாணவர்கள் அதிருப்தி

வகுப்புகளிலும் தேர்வுகளிலும் நேரடியாகப் பங்கேற்க மாணவர்கள் தங்களது கல்லூரிக்குத் திரும்ப வேண்டும் என மலேசிய மெட்ரிகுலேஷன் துறை விடுத்த அறிவிப்புக்கு மாணவர்கள், பெற்றோர்கள் மத்தியில் எதிர்ப்பு கிளம்பி உள்ளது.

அந்த உத்தரவை ரத்து செய்து மாற்று வழி காணுமாறு கல்வி அமைச்சைக் கேட்டுக்கொள்ளும் இணையப் படிவத்தில் ஆயிரத் துக்கும் மேற்பட்டோர் கையெழுத் திட்டு வருகின்றனர். சுமார் 11,600 பேர் கையெழுத்திட்டுள்ளதாக நேற்றுக் காலையில் வெளியான தகவல் தெரிவித்தது.

மலேசியா முழுவதும் கொவிட்-19 பரவல் சம்பவங்கள் கடந்த இரு மாதங்களாக நான்கு இலக்கத்தில் பதிவாகி வருவதால் மாணவர்கள் ஒன்றுகூடும் போது அந்த எண்ணிக்கை மேலும் அதிகரிக்கக்

கூடும் என்ற அச்சம் மாணவர்கள் மற்றும் பெற்றோர்கள் மத்தியில் நிலவுகிறது. கடந்த சனிக்கிழமை ஆக அதிகமாக 2,335 தொற்று சம் பவங்கள் மலேசியாவில் பதிவாயின.

கையெழுத்துக்கு விடப்பட்ட மனுவில், கல்வி அமைச்சின் மெட்ரிகுலேஷன் துறை வெளியிட்ட உத்தரவு ‘நியாயமற்றது’ என்று குறிப்பிடப்பட்டு உள்ளது. வெவ்வேறு மாநிலங்களைச் சேர்ந்த மாணவர்கள் ஒரே வகுப்பில் ஒன்றாக சேரும்போது கிருமிப் பரவல் அபாயம் அதிகமாகும் என்றும் மனு வாசகங்கள் தெரிவித்தன.

பல்கலைக்கழக படிப்புக்கு முந்திய ஓராண்டு அல்லது ஈராண்டு புகுமுக வகுப்பு ஆயத்த பாடத் திட்டங்களை மெட்ரிகுலேஷன் துறை வழங்கி வருகிறது. இதற்கான தேர்வுகள் அடுத்த வாரம் ஜனவரி 6 முதல் 13 வரை நடக்க உள்ள தாக அத்துறையின் அதிகாரி ஒருவர் கூறினார்.

மேலும் வரும் திங்கட்கிழமை (ஜனவரி 4) கல்லூரிகள் திறக்கப்

படுவதாகவும் அதற்கான ஏற்பாடு கள் சுகாதார அமைச்சின் கொவிட்-19 தொடர்பான விதிமுறைகளுக்கு இணங்க செய்யப்பட்டு உள்ளதாகவும் அவர் கூறினார்.


போலி ஹலால் சின்னத்தை பயன்படுத்தியதாக ஜோகூரில் நிறுவன இயக்குநர்கள் மீது குற்றச்சாட்டுகள்

உறைய வைக்கப்பட்ட இறைச்சி நிறுவனம் ஒன்று போலியான ஹலால் சின்னத்தை தனது நிறுவன வாகனங்களில் பயன்படுத்தியதன் தொடர்பில் அந்த நிறுவனத்தின் இயக்குநர்கள் இருவர் தெற்கு ஜோகூரில் அமைந்துள்ள மலேசிய அமர்வு நீதிமன்றத்தில் இன்று குற்றம் சாட்டப்பட்டனர்.

44 வயதான ரஹ்மான் ஷேக் அப்துல்லா, அவரது மனைவி ரைஹானா காசிம், 42 ஆகிய இருவரும் தங்கள் மீதான குற்றச்சாட்டுகளை நீதிமன்றத்தில் மறுத்தனர்.

ரைஹானா கோல்ட் ஸ்டோரேஜ் எனும் அந்த நிறுவனம், உரிய அனுமதி இன்றி ஹலால் சின்னத்தை தனது லாரியில் பயன்படுத்தியதாக அதிகாரிகள் தெரிவித்தனர்.

இம்மாதம் முதல் தேதி பிற்பகல் 1 மணியளவில் ஜோகூர் பாருவின் ஹாலான் பெர்னிஆகான் செட்டியா 6 பகுதியில் அமைந்துள்ள அந்த நிறுவன வளாகத்தில் இந்தக் குற்றம் புரிந்ததாகக் கூறப்பட்டது.

இந்தக் குற்றச்சாட்டு நிரூபிக்கப்பட்டால் 200,000 ரிங்கிட் (S$65,554) வரையிலான அபராதம் விதிக்கப்படலாம். அதே குற்றத்தை மீண்டும் புரிந்தால் 500,000 ரிங்கிட் வரை அபராதம் விதிக்கப்படலாம்.

அதே நேரத்தில் அதே வளாகத்தில் இன்னொரு லாரியிலும் அத்தகைய குற்றத்தை ரஹ்மானும் ரைஹானாவும் செய்தததாக இரண்டாவது குற்றச்சாட்டு குறிப்பிட்டது.

மலேசியாவில் ஒரு கும்பல், உறைய வைக்கப்பட்ட இறைச்சியை இறக்குமதி செய்து அதனை ‘ஹலால்’ சான்றிதழ் பெற்ற உணவு என விநியோகம் செய்வதாக அண்மையில் புகார் ஒன்று எழுந்தது.

ஆனால், இவ்விரு வழக்குகளும் வெவ்வேறானவை.

‘ஹலால்’ இறைச்சி மோசடி வழக்கின் தொடர்பில் அந்தக் கும்பலுக்கு எதிராக 13 போலிஸ் புகார்கள் பெறப்பட்டதாக அதிகாரிகள் தெரிவித்தனர்.

அதிகாரிகளுக்கு லஞ்சம் கொடுத்து இந்த மோசடி கடந்த 40 ஆண்டுகளாக நடப்பதாகக் கூறப்பட்டது. இறந்துபோன கங்காரு, குதிரை ஆகியவற்றின் இறைச்சியைக் கடத்தி வந்து ஹலால் சான்றுடன் மாட்டிறைச்சி என விற்கப்பட்டதாகத் தகவல் வெளியானது.

அர்ஜென்டினா, பிரேசில், சீனா, உக்ரைன் ஆகிய நாடுகளிலிருந்து இறைச்சியை இறக்குமதி செய்து அதனை போலி ஹலால் லேபல்களுடன் பொட்டலம் செய்தது அண்மையில் கண்டுபிடிக்கப்பட்டதாக செய்தி வெளியானதையடுத்து இத்தகைய மோசடி வெளிச்சத்துக்கு வந்தது.

சுமார் 30 மில்லியன் மதிப்பிலான 2,500 டன் எடையுள்ள உறைய வைக்கப்பட்ட இறச்சி, போலி லேபல்கள், உட்பட பொருள்கள் ஜோகூரின் செனாயில் உள்ள சேமிப்புக்கிடங்கில் பறிமுதல் செய்யப்பட்டன.


மலேசியாவின் பாகாங்கில் தொற்று அதிகரிப்பு

மலேசியாவின் பாகாங் மாநிலத்தில் உள்ள சிறைச்சாலை ஒன்றில் புதிய கொவிட்-19 நோய்த் தொற்றுக் குழுமம் அடையாளம் காணப்பட்டது. அதனையடுத்து மேற்கொள்ளப்பட்ட சோதனையில் தொற்று அதிகரித்துள்ளது தெரியவந்துள்ளது.

டெம்போக் மெம்பகா கிருமித்தொற்றுக் குழுமம் பெந்தோங் மாவட்டத்தில் உள்ளது. இங்கு புதிதாக 282 தொற்று பதிவாகியுள்ளது. இது அந்த மாநிலத்தில் பதிவான மொத்த கிருமித்தொற்று எண்ணிக்கையான 288 உடன் ஒப்பிடும்போது 98 விழுக்காடாகும்.

டிசம்பர் 22ஆம் தேதி பாகாங் சிறைச்சாலையில் ஒருவருக்கு கிருமித்தொற்று இருப்பது உறுதி செய்யப்பட்டதைத் தொடர்ந்து டெம்போக் மெம்பகா கிருமித்தொற்றுக் குழுமம் உருவானது. அதையடுத்து அங்கு 504 பேருக்கு கொவிட்-19 சோதனை மேற்கொள்ளப்பட்டது. இதனை சுகாதாரத்துறை தலைமை நிர்வாகி நூர் ஹி‌ஷாம் அப்துல்லா தெரிவித்தார்.

மலேசியாவில் நேற்று முந்தைய நாள் நிலவரப்படி 1,925 புதிய கொரோனா தொற்றுகள் பதிவாகியுள்ளன. அவற்றில் பாதி பேர் சிலாங்கூர் மாநிலத்தின் கிள்ளான் பள்ளத்தாக்குப் பகுதியைச் சேர்ந்தவர்கள். சிலாங்கூர் மாநிலத்தில் 747 புதிய கிருமித்தொற்று பதிவு செய்யப்பட்டுள்ளது. இரண்டாவதாக கோலாலம்பூரில் 360 புதிய தொற்றுகள் பதிவாகியுள்ளன. மூன்றாவது இடத்தைப் பிடித்துள்ள பாகாங் மாநிலத்தில் 288 புதிய தொற்றுகள் பதிவாகியுள்ளன.

“இப்போது, நாங்கள் 220 நோய்த்தொற்றுக் குழுமங்களைக் கண்காணித்து வருகிறோம். அவற்றில் 50 குழுமங்களில் நோய்த்தொற்றுப் பதிவு அதிகரித்துள்ளது,” என டாக்டர் நூர் ஹி‌ஷாம் கூறினார்.

மலேசியாவில் பதிவான புதிய தொற்று 1,925ஐயும் சேர்த்து அங்கு மொத்தம் 108,615 பேர் கொரோனா கிருமித்தொற்றால் பாதிக்கப்பட்டுள்ளனர். நேற்று முன்தினம் இந்நோய்த்தொற்றுக்கு இருவர் பலியாயினர்.

மாண்ட இருவருக்கும் நாட்பட்ட சிறுநீரகக் கோளாறு, நீரிழிவு, உயர் இரத்த அழுத்தம் போன்ற நோய்கள் இருந்ததாகக் கூறப்பட்டது. இவர்களையும் சேர்த்து கொரோனா பலி எண்ணிக்கை 457 ஆக அதிகரித்துள்ளது. தற்போது 21,443 பேருக்கு சிகிச்சை அளிக்கப்படுகிறது. அவர்களில் 10 பேர் வெளிநாடுகளுக்குச் சென்று வந்தவர்கள்.

117 பேர் தீவிர சிகிச்சைப் பிரிவில் சிகிச்சை பெற்று வருகின்றனர். அவர்களில் 55 பேருக்கு உயிர் மூச்சுக் கருவி பொருத்தப்பட்டுள்ளது.

இந்நிலையில் வெளிநாட்டு ஊழியர்களுக்கான கொவிட்-19 சோதனைக் கட்டணத்தை ஒருமுகப்படுத்த வேண்டும் என்று அங்குள்ள நிறுவனங்கள் அரசாங்கத்தைக் கேட்டுக்கொண்டுள்ளன.

மருந்தகங்கள் இந்த வாய்ப்பைப் பயன்படுத்தி அதிக லாபம் ஈட்டும் போக்கில் செயல்படுவதாக நிறுவனங்கள் புகார் கூறுகின்றன.


சாலைக் குழிகளை 24 மணி நேரத்துக்குள் சரி செய்ய மலேசிய பணிகள் அமைச்சு கடப்பாடு

முக்கிய சாலைகளில் இருக்கும் சிறிய சாலைக்குழிகள் பற்றி புகார் பெறப்பட்ட 24 மணி நேரத்துக்குள் அவற்றைச் சரி செய்ய கடப்பாடு கொண்டிருப்பதாக மலேசியாவின் பணிகள் அமைச்சு குறிப்பிட்டுள்ளது.

‘ஸீரோபாத்ஹோல்’ பிரசாரத்தின் கீழ், மத்திய சாலைகளில் அத்தகைய குழிகள் 24 மணி நேரத்துக்குள் தற்காலிகமாக சரிசெய்யப்படும் வேளையில், 3 நாட்களுக்குள் முழுமையாக சரி செய்யப்படும் என்றது அமைச்சு.

அமைச்சர், பொதுமக்கள் என இரு தரப்பினர் அளிக்கும் புகார்களை வெவ்வேறு விதமாகக் கையாளுவதாக அரசாங்கத்தின் மீது விமர்சனங்கள் எழுந்ததை அடுத்து, இந்தத் தகவல்களை அமைச்சு வெளியிட்டுள்ளது.

கடந்த ஞாயிற்றுக்கிழமை சிலாங்கூரின் பன்டிங்கில் உள்ள சீரற்ற சாலையில் மிதிவண்டியில் சென்றபோது தாம் கீழே விழுந்ததாக அறிவியல், தொழில்நுட்பம் மற்றும் புத்தாக்க அமைச்சர் கைரி ஜமாலுதீன் தனது டுவிட்டர் பதிவில் குறிப்பிட்ட சில மணி நேரத்துக்குள் பொதுப் பணித்துறை டுவிட்டர் வாயிலாகவே உடனடியாக மன்னிப்புக் கோரியதுடன், அந்த விபத்து நிகழ்ந்த பகுதியில் இருந்த சாலை 24 மணி நேரத்துக்குள் சரிசெய்யப்பட்டது.

அந்த நடவடிக்கையைப் பலரும் விமர்சித்து வந்தனர். மலேசியாவின் 2021 வரவுசெலவுத் திட்டத்தில் மத்திய சாலைகளைப் பராமரிக்க 1.09 பில்லியன் ஒதுக்கப்பட்டுள்ளது குறிப்பிடத்தக்கது.


மருத்துவமனையில் இருந்து  தப்பி ஓடிய கொரோனா நோயாளி

மலேசியாவின் நெகிரி செம்பிலான் மாநிலத்தில் உள்ள தம்பின் மாவட்டத்தில் உள்ளது தம்பின் நகரம்.

அங்குள்ள தம்பின் மருத்துவமனையில் சிகிச்சை அளிக்கப்பட்டு வந்த கொவிட்-19 நோயாளி ஒருவர், திடீரென அங்கிருந்து தப்பி ஓடிவிட்டார்.

நேற்று காலை 11.45 மணிக்கு அவர் மருத்துவமனை படுக்கையில் இருந்து காணாமல் போனது தெரியவந்ததாக சுகாதாரத்துறை அதிகாரிகள் தெரிவித்தனர்.

கடைசியாக அந்த ஆடவர் பச்சை நிற டி-சட்டை அணிந்திருந்ததாக தம்பின் மாவட்ட போலிஸ் தலைவர் அனுவல் அப் வாகாப் கூறியதாக பெர்னாமா செய்தி நிறுவனம் தெரிவித்தது.

அவரை தேடும் முயற்சியில் போலிசார் இறங்கியுள்ளனர்.


மலேசியாவில் சாலைக் குழியால் ஏற்பட்ட விபத்து; மோட்டார் சைக்கிளோட்டி மரணம்

மலேசியாவின் ஜாலான் தெங்காவில் மோட்டார் சைக்கிளில் சென்ற 75 வயது ஆடவர் ஒருவர் விபத்தில் சிக்கி உயிரிழந்தார்.

சாலையில் இருந்த குழியில் அவரது மோட்டார் சைக்கிள் இறங்கியதையடுத்து, கட்டுபாடு இழந்த அவரது மோட்டார் சைக்கிள் கீழே விழுந்ததாக போலிசாரின் முதற்கட்ட விசாரணை தெரிவிக்கிறது.

இன்று காலை 7.30 மணியளவில் சம்பவம் குறித்து தகவல் அறிந்ததாக கோலாலம்பூர் போக்குவரத்து புலனாய்வு மற்றும் அமலாக்கத்துறையின் தலைமை துணை ஆணையர் ஸுல்கிஃப்லி யாஹ்யா தெரிவித்தார்.

கீழே விழுந்த ஹோ யான் யீ எனும் அந்த ஆடவர் சம்பவ இடத்திலேயே உயிரிழந்ததாகத் தெரிவிக்கப்பட்டது.


மலேசியாவில் 5 வயது சிறுமி மரணம்; குழந்தைப் பராமரிப்பாளரும் அவரது 2 மகன்களும் கைது

மலேசியாவின் சென்டுல் பகுதியில் நேற்று 5 வயது சிறுமி, அவரது பராமரிப்பாளர் கொடுமைப்படுத்தியதால் உயிரிழந்திருக்கலாம் என்று சந்தேகிக்கப்படுகிறது.

இன்று பிற்பகல் 2.45 மணியளவில் ஜாலான் ஈப்போவில் இருக்கும் கொண்டோமினியத்தில் சிறுமி இறந்துவிட்டதாக தகவல் கிடைத்தது என சென்டுல் மாவட்ட போலிஸ் தலைமை உதவி ஆணையர் பெ எங் லாய் குறிப்பிட்டார்.

போலிசார் சம்பவ இடத்துக்குச் சென்றபோது சிறுமி படுக்கையில் கிடந்ததாகத் தெரிவிக்கப்பட்டது.

சிறுமியின் உடலைப் பரிசோதித்துப் பார்த்ததில் அவரது கால்கள் உட்பட பல இடங்களில் சிராய்ப்புக் காயங்கள் இருந்தது கண்டுபிடிக்கப்பட்டது.

சிறுமி இறந்து போனதை துணை மருத்துவ அதிகாரிகள் சம்பவ இடத்திலேயே உறுதிப்படுத்தினர்.

சிறுமியின் சடலம் உடற்கூறாய்வுக்காக அனுப்பப்பட்டுள்ளது.

அந்தக் குழந்தையைப் பராமரித்து வந்த மாதுவையும் அவரது இரண்டு மகன்களையும் போலிசார் கைது செய்தனர். சிறுமியின் மரணத்தில் தொடர்பிருக்கலாம் என்ற சந்தேகத்தில் கைதான அவர்கள் 22 முதல் 61 வயதுக்குக்குட்பட்டவர்கள் என்று தெரிவிக்கப்பட்டது.

சிறுவர்கள் சட்டம் 2001ன் பிரிவு 31(1)ன்கீழ் வழக்கு பதிவு செய்யப்பட்டிருப்பதாக திரு பெ குறிப்பிட்டார்.


ஜோகூரில் தொடரும் மழை; 7 மாவட்டங்களின் நிவாரண மையங்களில் 5,000க்கு மேற்பட்டோர் தஞ்சம்

தொடர்ந்து பெய்து வரும் கனமழை காரணமாக ஜோகூரில் வெள்ளத்தால் பாதிக்கப்பட்டவர்களின் எண்ணிக்கை 5,000ஐ கடந்துள்ளது. ஜோகூரில் 7 மாவட்டங்களில் மக்கள் வெள்ளத்தால் பாதிக்கப்பட்டுள்ளனர்.

வெள்ளத்தால் பாதிக்கப்பட்டு பாதுகாப்பான இடங்களுக்கு 5,818 பேர் சென்றுள்ளதாக ஜோகூர் மாநிலத்தின் சுகாதார மற்றும் சுற்றுச்சூழல் குழுவின் தலைவரான திரு ஆர்.வித்யநாதன் இன்று காலை 8 மணியளவில் தெரிவித்தார்.

ஜோகூர் பாரு, கோத்தா திங்கி, குளுவாங், மெர்சிங், போன்டியன், குலாய், பத்து பகாட் ஆகிய மாவட்டங்களில் 56 தற்காலிக நிவாரண மையங்கள் அமைத்துள்ளதாக அவர் குறிப்பிட்டார்.

ஜோகூர் பாருவில் ஆக அதிகமாக 2,452 பேரும் குளுவாங்கில் 1,826 பேரும் கோத்தா திங்கியில் 868 பேரும் குலாயில் 581 பேரும் மெர்சிங்கில் 57 பேரும் பத்து பகாட்டில் 28 பேரும் போன்டியனில் 6 பேரும் பாதிக்கப்பட்டிருப்பதாக திரு வித்யநாதன் குறிப்பிட்டார்.

வெள்ளம் காரணமாக ஒருவர் உயிரிழந்திருப்பதாகவும் வெள்ள நீர் மட்டம் 0.2 மீட்டர் வரை உயர்ந்ததால் FT003 ஜாலான் ஜோகூர் பாரு - கோத்தா பெர்சிங்கில் அங்கு சாலை மூடப்பட்டிருப்பதாகவும் தெரிவிக்கப்பட்டு உள்ளது.

இதற்கிடையே, செகாமட், பத்து பகாட், குளுவாங், மெர்சிங், போன்டியன், குலாய், கோத்தா திங்கி, ஜோகூர் பாரு ஆகிய பகுதிகளில் தொடர்ந்து மழைப்பொழிவு இருக்கும் என மலேசிய வானிலை ஆய்வு மையம் தகவல் வெளியிட்டுள்ளது.


வெள்ளக்காடான சாலை; மனைவியைக் காப்பாற்றிய கணவனை காரோடு இழுத்துச் சென்ற வெள்ளம்

மலேசியாவின் பல பகுதிகளில் தொடர்ந்து கனமழை பொழிந்து வரும் நிலையில், ஜாலான் பத்து பகட் - மெர்சிங் சாலையில் குளுவாங்குக்கு அருகில் மைல் 18 எனும் இடத்தில் காரோடு ஆடவர் ஒருவர் இழுத்துச் செல்லப்பட்டதாகக் கூறப்படுகிறது. அவர் வெள்ளத்தில் மூழ்கியிருக்கலாம் என அஞ்சப்படுகிறது.

இந்தச் சம்பவம் நேற்று மாலை 5.30 மணியளவில் நிகழ்ந்ததாகவும் காரை ஓட்டிச் சென்ற முகமது ராஜிஹன் ஜுனைடி, 28, எனும் ஆடவர் வெள்ளம் பெருகி ஓடிய அந்தச் சாலையில் தம் மனைவி கைருன்னிசா இப்ராகிம், 25, உடன் சென்றுகொண்டிருந்தார்.

காரை வெள்ளம் இழுக்க ஆரம்பித்ததும் காரின் கண்ணாடியை உடைத்து தம் மனைவியை காரிலிருந்து வெளியேற்றினார். சுற்றியிருந்த பொதுமக்கள் கைருன்னிசாவைக் காப்பாற்றினர்.

ஆனால், வெள்ளம் அதிகரித்ததால் ஜுனைடியுடன் கார் அடித்துச் செல்லப்பட்டது.

நேற்றிரவு 10.35 மணியளவில் கைருன்னிசா காஹாங் காவல் நிலையத்தில் இது குறித்து புகார் அளித்து தம் கணவரைக் கண்டுபிடித்துத் தரக் கோரினார்.

புகார் கிடைத்த சற்று நேரத்தில் தீயணைப்பு மற்றும் மீட்புப் படையினர் தேடுதல் வேட்டையில் இறங்கினர். மோசமான காலநிலையும் இருட்டும் தேடி மீட்கும் பணியை மேலும் சிரமமாக்கின.

வெள்ளம், நிலச்சரிவு பிரச்சினைகளால் பாஹாங்கின் பல சாலைகள் போக்குவரத்துக்கு மூடப்பட்டுள்ளன.


டாக்டர் மகாதீரின் புதிய கட்சிக்கான பதிவு விண்ணப்பம் தள்ளுபடியானது

மலேசியாவின் முன்னாள் பிரதமர் மகாதீர் முகம்மது, புதிதாக பெஜுவாங் என்ற பெயரில் அரசியல் கட்சி ஒன்றைத் தொடங்குவதற்கு விண்ணப்பித்திருந்தார்.

அந்த விண்ணப்பத்தை மலேசியாவின் சமூக அமைப்புகளுக்கான பதிவாளர் அலுவலகம் தள்ளுபடி செய்தது.

இதனை பெஜுவாங் வழக்கறிஞர் மியோர் நோர் ஹைடிர் சுகைமி இன்று உறுதி செய்தார்.

அந்தக் கடிதத்தின் விவரம் குறித்து செய்தியாளர்கள் கேட்டதற்கு, அது குறித்து பின்னர் அறிக்கை வெளியிடப்படும் என்று கூறினார்.

2019 மே மாதம் ‘பிரிபூமி பெர்சத்து மலேசியா’ என்ற கட்சியில் இருந்து மகாதீரும் நான்கு நாடாளுமன்ற உறுப்பினர்களும் நீக்கப்பட்டனர்.

அதனையடுத்து அவர்கள் ஐவரும் இந்தக் கட்சியைத் தொடங்கினர்.


மலேசியா, இந்தோனீசியாவில் புதிய  உச்சத்தை எட்டிய தொற்று சம்பவங்கள்

மலேசியாவிலும் இந்தோனீசியாவிலும் இதற்குமுன் இல்லாத வகையில் நேற்று ஒரே நாளில் முறையே கொவிட்-19 தொற்று சம்பவங்கள் பதிவாகி உள்ளன. மலேசியாவில் 3,027 பேருக்கும் இந்தோனீசியாவில் 9,321 பேருக்கும் கிருமித்தொற்று நேற்று உறுதிப்படுத்தப்பட்டது.

இரண்டாவது நாளாக இவ்விரு நாடுகளிலும் அன்றாட தொற்று எண்ணிக்கை புதிய உச்சங்களை எட்டியுள்ளன.

மலேசியாவில் தொற்று அதிகரித்ததைத் தொடர்ந்து அங்கு பங்கு விலைகள் வீழ்ச்சியடைந்தன. அங்கு இதுவரை 128,465 பேர் கிருமித்தொற்றால் பாதிக்கப்பட்டுள்ளனர். 521 பேர் உயிரிழந்துள்ளனர்.

மலேசியாவில் ஆர்-நாட் (R0) என அழைக்கப்படும் தொற்று விகிதம் 1.2 ஆக இருந்தால், அன்றாட கிருமித்தொற்று எண்ணிக்கை மார்ச் மாதத்தில் ஒரு நாளைக்கு 8,000ஐ எட்டக்கூடும் என்று சுகாதாரத்துறை தலைமை இயக்குநர் டாக்டர் நூர் ஹிஷாம் அப்துல்லா எச்சரித்துள்ளார்.

அன்றாட தொற்று எண்ணிக்கை ஜனவரி நான்காவது வாரத்தில் 3,000 ஆகவும் பிப்ரவரி நடுப்பகுதியில் 5,000 ஆகவும் அதிகரிக்கலாம் என அவர் கூறினார்.

கடந்த செப்டம்பரில் அங்கு கிருமித்தொற்று அதிகரிக்கத் தொடங்கியதிலிருந்து நாள்தோறும் நான்கு இலக்கங்களில் புதிய கிருமித்தொற்றுச் சம்பவங்கள் பதிவாகி வருகின்றன.

இதற்கிடையில், இந்தோனேசியாவில் நேற்று பதிவான 9,321 புதிய தொற்றுகளுடன் அங்கு பாதிக்கப்பட்டோர் எண்ணிக்கை 797,723 ஆகியுள்ளது. இது தென்கிழக்கு ஆசியாவிலேயே அதிகமான பாதிப்பு எண்ணிக்கையாகும்.

அந்நாட்டில் நேற்று 224 பேர் கொரோனா கிருமியால் உயிரிழந்தனர். மொத்த இறப்பு எண்ணிக்கை 23,520 ஆகியுள்ளது.

கொவிட்-19 நோயாளிகளுக்குச் சிகிச்சையளிக்க மருத்துவமனைகளில் கூடுதல் படுக்கைகள் சேர்க்கப்படுவதாக இந்தோனீசிய அதிகாரிகள் அண்மையில் தெரிவித்தனர். கொரோனாவுக்கான நாட்டின் 98 மருத்துவமனைகளில் நோயாளிகளைத் தனிமைப்படுத்த படுக்கைகள் குறைந்து வருகின்றன.

இரு நாடுகளும் கிருமித்தொற்றைக் கட்டுப்படுத்துவதற்கான முயற்சிகளை மேற்கொண்டு வருகின்றன.


பினாங்கு: தைப்பூச வழிபாடுகளில் பக்தர்களுக்கு அனுமதி இல்லை; வீடுகளிலிருந்தே வழிபட அறிவுறுத்தல்

ஆண்டுதோறும் பினாங்கில் விமரிசையாகக் கொண்டாடப்படும் தைப்பூசத் திருவிழா இவ்வாண்டு ரத்து செய்யப்பட்டுள்ளது. அந்த திருவிழாவின்போது பக்தர்கள் வீடுகளிலேயே இருந்து வழிபாடுகளைச் செய்துகொள்ளும்படி கேட்டுக்கொள்ளப்பட்டுள்ளனர்.

கடந்த ஒரு நூற்றாண்டுக்கும் மேலாக தொடர்ந்து சிறப்பாகக் கொண்டாடப்படும் தைப்பூசத் திருவிழா முதன் முறையாக இவ்வாண்டு ரத்து செய்யப்பட்டுள்ளது.

இரட்டை தேரோட்டம், தேங்காய் உடைத்தல், பந்தல் கடைகள், காவடி மற்றும் பால்குடம் தூக்குவோருக்கு இலவச உணவு விநியோகம் போன்றவை இடம்பெறாது.

பினாங்கு இந்து அறக்கட்டளை வாரியம், ஒருமைப்பாட்டு துறை, சுகாதாரத் துறை, பினாங்கு பாதுகாப்பு மன்றம், போலிஸ் ஆகியோரின் கூட்டு முடிவு இது.

தைப்பூசம் கொண்டாடப்படும் ஜனவரி 27 முதல் 29 வரை கோயில்களுக்குள் யாரும் அனுமதிக்கப்பட மாட்டார்கள் என துணை முதல்வர் பேராசிரியர் டாக்டர் பி ராமசாமி குறிப்பிட்டார்.

நாட்டில் கொவிட்-19 தொற்றுப் பரவலைத் தடுப்பதற்காகவே இந்த நடவடிக்கை எடுக்கப்பட்டிருப்பதாக அவர் தெரிவித்தார்.

ஆண்டுதோறும் பினாங்கில் தைப்பூசம் வெகு விமரிசையாகக் கொண்டாடப்படும். தங்க, வெள்ளி ரதங்களில் முருகக் கடவுளின் திருவுருவச் சிலையை வைத்து ஜார்ஜ் டவுனிலிருந்து தண்ணீர்மலை கோயில்வரை ஊர்வலம் இடம்பெறும்.

மலேசியாவில் கொவிட்-19 பரவல் வெகுவாக அதிகரித்து வருவதால் இந்த நடவடிக்கை அவசியம் என்றார் திரு ராமசாமி.

பக்தர்கள் இல்லாமல் நாட்டுக்கோட்டை செட்டியார் கோயில் மற்றும் தண்ணீர்மலை கோயில் குழுக்கள் மட்டுமே கோயில்களில் தைப்பூசத் திருவிழாவின்போது வழிபாடுகள் செய்ய அனுமதிக்கப்படுவர்.

ஆலய வழிபாடுகளை பக்தர்கள் வீடுகளிலிருந்து காண்பதற்கு ஏதுவாக, அவற்றை இணையம் வழி நேரடியாக ஒளிபரப்ப ஏற்பாடுகள் செய்யப்படும் என்றும் அவர் குறிப்பிட்டார்.

இருப்பினும் ஜனவரி 14 முதல் 26 வரையிலான காலகட்டத்தில் கொவிட்-19 பாதுகாப்பு நடைமுறைகளைப் பின்பற்றி கோயில்களில் பக்தர்கள் வழிபாடுகள் மேற்கொள்ள அனுமதி அளிக்கப்பட்டுள்ளது.

மலேசியாவில் 24 இந்து கோயில்களில் தைப்பூச வழிபாடுகள் நடத்த தேசிய பாதுகாப்பு மன்றம் அனுமதி அளித்துள்ளது. ஒவ்வொரு மாநிலத்திலும் 2 கோயில்களுக்கும் பெர்லிஸ், கிளந்தான், மலாக்கா, திரங்கானு ஆகிய மாநிலங்களில் தலா ஒரு கோயிலுக்கும் இந்த அனுமதி வழங்கப்பட்டுள்ளது.


மலேசிய வெள்ளம்: 48,000 பேருக்கு மேல் நிவாரண மையங்களில் தஞ்சம், குறைந்தது 5 பேர் உயிரிழப்பு

மலேசியாவின் 6 மாநிலங்களில் கனமழை தொடரும் நிலையில், வெள்ள நீர்மட்டம் உயர்ந்ததையடுத்து இன்று (ஜனவரி 8) 48,000க்கு மேற்பட்டோர் 400 நிவாரண நிலையங்களில் தங்கவைக்கப்பட்டுள்ளனர்.

கடந்த புதன்கிழமை 20,575 பேர் பாதுகாப்பான இடங்களுக்கு வெளியேற்றப்பட்டதாகக் கூறப்பட்டது.

கிளந்தான், திரங்கானு, பாகாங் மற்றும் கிழக்கு ஜோகூர் ஆகிய கிழக்கு கடற்கரை மாநிலங்களிலிருந்து பாதுகாப்பான இடங்களுக்கு வெளியேற்றப்பட்டவர்கள் தவிர, பேராக், சாபா ஆகிய மாநிலங்களின் புறநகர்ப் பகுதிகளிலும் பலர் பாதுகாப்பான இடங்களுக்கு அனுப்பப்பட்டதாக பெர்னாமா செய்தி குறிப்பிட்டது.

பொதுவாக ஆண்டுதோறும் நவம்பரில் தொடங்கி சுமார் 4 மாதங்களுக்கு நீடிக்கக்கூடிய இந்த வருடாந்திர மழைக்காலத்தில் குறைந்தது ஐவர் உயிரிழந்திருப்பதாகத் தெரிவிக்கப்பட்டது.

பாதிக்கப்பட்டவர்களை கிளந்தானில் உள்ள கோலா கிராயில் அமைக்கப்பட்டுள்ள நிவாரண மையத்துக்கு அழைத்துச் செல்லும் பணியில் ஈடுபட்டிருந்த 20 வயது இளையர் நேற்று உயிரிழந்தார்.

தற்போது பெய்து வரும் கனமழையால் பெரிதும் பாதிக்கப்பட்ட மாநிலம் பாகாங். அங்குள்ள பல ஆறுகளில் வெள்ளம் பெருக்கெடுத்து ஓடுகிறது.

பாகாங்கின் 9 மாநிலங்களில் அமைக்கப்பட்டுள்ள 275 தற்காலிக நிவாரண மையங்களில் 27,073 பேர் தங்க வைக்கப்பட்டுள்ளதாக பெர்னாமா செய்தி குறிப்பிட்டது.

வட-கிழக்கு கிளந்தான் மாநிலத்தில் உள்ள 74 நிவாரண மையங்களில் 6,319 பேரும் திரங்கானு மாநிலத்தில் உள்ள 50 நிவாரண மையங்களில் 12,899 பேரும் தங்க வைக்கப்பட்டுள்ளதாக இன்று காலை தெரிவிக்கப்பட்டது.

இன்று காலை நிலவரப்படி ஜோகூரில் உள்ள 14 நிவாரண மையங்களில் 1,276 பேர் தங்க வைக்கப்பட்டிருப்பதாக அம்மாநில சுகாதார மற்றும் சுற்றுப்புறக் குழுவின் தலைவர் ஆர். வித்யாநந்தன் தெரிவித்தார்.

அங்கு காலநிலை மேம்பட்டு வருவதால் 2 நிவாரண மையங்கள் மூடப்பட்டதாகவும் தெரிவிக்கப்பட்டது.

பேராக்கில் 359 பேரும் சாபாவில் 35 பேரும் நிவாரண மையங்களில் தங்க வைக்கப்பட்டுள்ளனர்.

மலேசிய ரெட் கிரசென்ட் சொசைட்டி மேர்கொள்ளும் நிவாரண ஆதரவு நடவடிக்கைகளுக்கு சிங்கப்பூர் செஞ்சிலுவைச் சங்கம் $50,000 நிதி உதவி வழங்கியுள்ளது.

303 நிவாரண மையங்களில் உள்ள ஆயிரக்கணக்கான குடும்பங்களுக்கு ஆதரவளிக்க அந்த நிதி உதவும் என்று கூறப்பட்டது.


கொவிட்-19: மலேசியாவில் 24 மணி நேரத்தில் 16 பேர் மரணம்; கூடுதல் கட்டுப்பாட்டு நடவடிக்கைகள் அறிவிக்கப்படலாம்

மலேசியாவில் ஆக அதிகமாக இன்று (ஜனவரி 8) ஒரே நாளில் 16 பேர் கொவிட்-19ஆல் உயிரிழந்தனர். தீவிர சிகிச்சைப் பிரிவில் சிகிச்சை தேவைப்படுவோர், செயற்கை சுவாசக் கருவி தேவைப்படுவோர் ஆகியோரின் எண்ணிக்கையும் மிக உயர்ந்துள்ளது.

கடந்த 24 மணி நேரத்தில் அங்கு 2,643 பேருக்கு கொவிட்-19 தொற்று உறுதி செய்யப்பட்டது. நேற்று பதிவான 3,027 என்ற எண்ணிக்கையைவிட இது சற்றுக் குறைவு.

மலேசியாவில் இதுவரை 537 பேர் உயிரிழந்தனர்.

இதுவரை இல்லாத அளவாக 170 கொவிட்-19 நோயாளிகள் தீவிர சிகிச்சைப் பிரிவில் அனுமதிக்கப்பட்டுள்ளனர். 82 பேருக்கு செயற்கை சுவாசக் கருவி தேவைப்பட்டதாகத் தெரிவிக்கப்பட்டது.

மலேசியாவில் தற்போது வீசிவரும் கொவிட்-19 மூன்றாவது அலை மிகவும் தீவிரமடைந்துள்ளது. இதுவரை அங்கு 131,108 பேர் தொற்றால் பாதிக்கப்பட்டதாக அறிவிக்கப்பட்டது.

கொவிட்-19 பரவலைக் கட்டுப்படுத்தும் நோக்கில் கூடுதல் நடவடிக்கைகள் எடுக்கப்படும் என்று தெரிகிறது. நாட்டின் சில பகுதிகளில் நடமாட்டக் கட்டுப்பாட்டு ஆணை போன்ற கூடுதல் நடவடிக்கைகளை எடுப்பது பற்றி திங்கட்கிழமை பிரதமர் முகமது யாசின் அறிவிக்கக்கூடும் என மூத்த (பாதுகாப்பு) அமைச்சர் இஸ்மாயில் சப்ரி யாக்கோப் இன்று தெரிவித்தார்.


சிங்கப்பூரில் நிரந்தரவாசத் தகுதி பெற்ற மலேசியர்கள் விடுமுறைக்கு  ஊர் திரும்பலாம்

விரிவுபடுத்தப்பட்ட கால முறைப் பயண ஏற்பாட்டுத் திட்டத்தின்கீழ் (பிசிஏ), நிரந்தரவாசத் தகுதிபெற்று சிங்கப்பூரில் பணிபுரியும் மலேசியர்கள் குறுகியகால விடுமுறைக்கு ஊர் திரும்ப நாளை மறுநாள் முதல் விண்ணப்பிக்கலாம்.

குறைந்தது 90 நாள்களுக்கு வேலை செய்தவர்கள் விண்ணப்பிக்கத் தகுதி பெறுவர்.

சிங்கப்பூரிலுள்ள மலேசியத் தூதரகம் தனது ஃபேஸ்புக் பக்கம் வழியாக இதனைத் தெரிவித்துள்ளது.

ஊருக்குச் சென்றுவிட்டு சிங்கப்பூர் திரும்பிய பிறகு, கொவிட்-19 பரிசோதனை செய்துகொள்ளுமுன், பிரத்தியேக இடங்களில் அவர்கள் 14 நாள்கள் தங்கியிருக்க வேண்டியது அவசியம்.

காலமுறைப் பயண ஏற்பாட்டின்கீழ் கடற்பாலம், துவாஸ் செகண்ட் லிங்க் வழியாக மட்டுமே பயணம் செய்ய அனுமதிக்கப்படுகிறது.


கோலாலம்பூரில் 200 கிலோ கஞ்சா பறிமுதல்; கடத்தல்காரர்கள் இருவர் கைது

மலேசியத் தலைநகர் கோலாலம்பூரில் 200 கிலோவுக்கும் அதிகமான கஞ்சா பறிமுதல் செய்யப்பட்டுள்ளது.

தகவல் கிடைத்து அதிரடி நடவடிக்கையில் இறங்கிய கோலாலம்பூர் போலிசார் போதைப்பொருள் கடத்தல்காரர்கள் எனச் சந்தேகிக்கப்படும் இருவரைக் கைது செய்தனர். கடந்த திங்கட்கிழமை மாலை 5.40 மணி அளவில் கம்போங் பத்து மூடாவில் 49 வயது ஆடவர் கைது செய்யப்பட்டார்.

அவரிடம் இருந்த போதைப்பொருள் பறிமுதல் செய்யப்பட்டது. அதையடுத்து, சாலையோரம் நிறுத்தி வைக்கப்பட்ட இரண்டு கார்களை போலிசார் சோதனையிட்டனர்.

அதிலிருந்த 14.4 கிலோ கஞ்சாவும் 1,070 ரிங்கிட் ரொக்கமும் பறிமுதல் செய்யப்பட்டன.

அதைத் தொடர்ந்து நடைபெற்ற விசாரணையில் மறைத்து வைக்கப்பட்டிருந்த வாகனம் ஒன்று கண்டுபிடிக்கப்பட்டது.

அதில் இருந்த 187.4 கிலோ கஞ்சாவை அதிகாரிகள் பறிமுதல் செய்தனர்.

இதையடுத்து, கடந்த செவ்வாய்க்கிழமை இரவு 9.53 மணி அளவில் தாமான் தேசா பெட்டாலிங் குடியிருப்புப் பேட்டையில் 36 வயது ஆடவர் கைது செய்யப்பட்டார். அவரிடம் விசாரணை நடத்திய பிறகு சுங்கை பிசியில் உள்ள குடியிருப்புப் பேட்டையில் நிறுத்தி வைக்கப்பட்டிருந்த வாகனத்துக்குள் இருந்த 63.7 கிலோ கஞ்சாவை அதிகாரிகள் பறிமுதல் செய்தனர்.

அதிரடி நடவடிக்கையின்போது மூன்று வாகனங்களும் பறிமுதல் செய்யப்பட்டதாக போலிசார் தெரிவித்தனர்.


தந்தையின் இறுதிச் சடங்குக்கு சென்ற பெண்ணால் உருவான கொவிட்-19 குழுமத்தில் 37 பேருக்கு தொற்று; பலருக்கு பரிசோதனை

சிபுவின் பசாய் சியோங்கில் தந்தையின் இறுதிச் சடங்கில் கலந்துகொள்வதற்காக ஜோகூரிலிருந்து சென்ற ஒரு பெண்ணிடமிருந்து தொடங்கிய கிருமித்தொற்று குழுமத்தில் புதிதாக 37 பேருக்கு கிருமித்தொற்று உறுதி செய்யப்பட்டுள்ளது.

நேற்றிரவு 10.30 மணியளவில் அவர்களுக்கு கிருமித்தொற்று உறுதி செய்யப்பட்டதாக சிபுவின் பேரிடர் நிர்வாகக் குழுத் தலைவர் சார்லஸ் சியாவ் குறிப்பிட்டார்.

கடந்த மாதம் 29ஆம் தேதி ஜோகூரிலிருந்து பசாய் சியோங்குக்கு சென்ற பெண் ஒருவருக்கு நேற்று முன்தினம் கிருமித்தொற்று உறுதி செய்யப்பட்டது. அவருக்கு சிபு மருத்துவமனையில் சிகிச்சை அளிக்கப்படுகிறது.

ஜோகூரிலிருந்து காலை 8 மணிக்கு ஃபையர்ஃபிளை விமானம் FY1335 மூலம் கோலாலம்பூருக்குச் சென்ற அவர், அங்கிருந்து பிற்பகல் 1.35 மணிக்கு மலேசியன் ஏர்லைன்ஸ் விமானம் MH2536 மூலம் குச்சிங்குக்கு சென்றார்.

குச்சின் அனைத்துலக விமான நிலையத்தில் அவருக்கு கொவிட்-19 பரிசோதனை செய்யப்பட்டது. அப்போது அவருக்கு கிருமித்தொற்று உறுதி இல்லை என்பது தெரியவந்தது.

அங்கிருந்து ஏர் ஏஷியா விமானம் AK6466 மூலம் சிபு சென்றடந்த அந்தப் பெண் அவரது ரூமா லாங்கி எனும் ‘லாங்ஹவுஸ்’ல் தனிமைப்படுத்திக்கொள்ள அறிவுறுத்தப்பட்டார்.

அவரது தந்தையின் இறுதிச் சடங்கில் பின்னர் அவர் கலந்துகொண்டார்.

அதனைத் தொடர்ந்து இம்மாத ம்5ஆம் தேதி ஜாலான் லானாங் ஹெல்த் கிளினிக்கில் இரண்டாவது முறையாக கொவிட்-19 பரிசோதனை எடுத்துக்கொண்டார். அதில் அவருக்கு கிருமித்தொற்று இருப்பது கண்டுபிடிக்கப்பட்டது.

அதனைத் தொடர்ந்து ரூமா லாங்கியின் 74 குடியிருப்பாளர்களுக்கு கடந்த 7ஆம் தேதி கிருமித்தொற்று பரிசோதனைகள் மேற்கொள்ளப்பட்டன. அதில் 37 பேருக்கு கிருமித்தொற்று உறுதி செய்யப்பட்டது.

பசாய் சியோங்கில் உள்ள மற்ற 7 ‘லாங்ஹவுஸ்’களில் வசிப்போருக்கு இன்றும் நாளையும் பரிசோதனைகள் மேற்கொள்ளப்பட உள்ளன.

நேற்றிரவு 11.30 மணி முதல் ரூமா லாங்கி உட்பட 8 ‘லாங்ஹ வுஸ்’களும் தனிமைப்படுத்தப்பட்டுள்ளன. சாலைகள் மூடப்பட்டன.

அங்கு செல்லவோ, அங்கிருந்து செல்லவோ யாருக்கும் அனுமதி இல்லை.

ரூமா லாங்கி அம்பாவ், ரூமா ஜெலியன் நயோர், ரூமா ரிங்கிட் உன்சு, ரூமா பொம் மஜா, ரூமா ஜெரம் எம்பின், ரூமா கெலி சுண்டாவ், ருமா நியாம்போங் அஜோன் ஆகியவை அந்த 8 குடியிருப்புகள்.

டிசம்பர் 29 முதல் 31 வரையிலான அந்த இறுதிச் சடங்கு நிகழ்ச்சிகளில் பங்கேற்றவர்களும் பரிசோதனை செய்துகொள்ளும்படி கேட்டுக்கொள்ளப்பட்டுள்ளனர். அவர்கள் ஜாலான் லனாங் ஹெல்த் கிளினிக் அல்லது சிபு ஜெயா ஹெல்த் கிளினிக்கில் கொவிட்-19 பரிசோதனை மேற்கொள்ளலாம்.


கிருமிப் பரவல் உச்சம்; கட்டுப்பாடுகளை மேலும் கடுமையாக்க மலேசியா தீவிரம்

மலேசியாவில் கிருமிப் பரவல் பல்கிப் பெருகி வருவதால் அதனைக் கட்டுப்படுத்த மேலும் கடுமையான நடவடிக்கைகளை முடுக்கிவிட அந்நாடு தயாராகி வருகிறது.

மாநிலத்துக்கு மாநிலம், மாவட்டத்துக்கு மாவட்டம் பயணம் செய்வதைத் தடுக்க அரசாங்கம் திட்டமிட்டு இருப்பதாக மலேசிய சுகாதார அமைச்சர் ஆதம் பாபா நேற்று தெரிவித்தார்.

வெள்ளிக்கிழமை தொற்று காரணமாக 16 மரணங்கள் பதிவாயின. மேலும் மருத்துவமனைகளின் தீவிர சிகிச்சைப் பிரிவில் நோயாளிகள் நிரம்பி வழிகின்றனர். உயிர் பிழைக்க அவர்களுக்கு செயற்கை சுவாசக் கருவி தேவைப்படுகிறது. பயணத் தடை தவிர்த்து, கொவிட்-19 பரவல் தடுப்பு கட்டுப்பாடுகளை மேலும் கடுமையாக்க தேசிய பாதுகாப்பு மன்றத்திடம் சுகாதார அமைச்சு பரிந்துரை செய்திருப்பதாகவும் டாக்டர் ஆதம் கூறினார்.

கிருமித்தொற்று எண்ணிக்கை அதிகரித்து வருவதை கவனத்தில் கொண்டு பிரதமர் முகைதீன் யாசின் நாளை திங்கட்கிழமை முக்கிய அறிவிப்பை வெளியிட இருக்கும் நிலையில் சுகாதார அமைச்சர் இந்தக் கருத்துகளைத் வெளியிட்டுள்ளார்.

இந்நிலையில், சரவாக் மாநிலத் தில் ஆக உச்சமாக நேற்று 55 பேருக்கு தொற்று உறுதி ஆனது.


மலேசியாவில் மற்றோர் அமைச்சருக்குக் கிருமித்தொற்று

மலேசியாவின் பொருளியல் விவகார அமைச்சர் முஸ்தபா முகமதிற்கு கொரோனா கிருமித்தொற்று இருப்பது உறுதி செய்யப்பட்டுள்ளது. கிளந்தானிலுள்ள பொது மருத்துவமனை ஒன்றில் சேர்க்கப்பட்டுள்ள அவரது உடல்நிலை சீராக இருப்பதாக உள்ளூர் ஊடகங்கள் கூறுகின்றன.

பிரதமர் முகைதீன் யாசினின் ப்ரிபூமி பெர்சாத்து கட்சியின் உறுப்பினரான இவர் முன்னாள் வர்த்தக அமைச்சராகவும் இருந்திருக்கிறார். முன்னதாக இவருக்கு கொவிட்-19 சோதனை செய்யப்பட்டபோது அரக்கு கிருமித்தொற்று இல்லை என சோதனையின் முடிவு குறிப்பிட்டது.

திரு முகைதீன் யாசினின் அமைச்சரவையில் கொவிட்-19 தொற்றிய இரண்டாவது உறுப்பினராக அவர் உள்ளார். கடந்தாண்டு அக்டோபரின்போது சமய விவகார அமைச்சர் ஸுல்கிஃப்லி முகம்மது அக் பக்காரிக்கு இக்கிருமித் தொற்று ஏற்பட்டது.


எதிர்த்திசையில் வாகனம் ஓட்டிய  பெண்ணிடம் போலிசார் விசாரணை

ஜோகூர் பாரு: நெடுஞ்சாலையில் எதிர்த்திசையில் வாகனம் ஓட்டிய பெண்ணை மலேசிய போலிசார் கைது செய்து உள்ளனர். வியாழக்கிழமை மாலை 4:30 மணியளவில் ஜோகூரில் கஹாயா பாரு சுங்கச்சாவடிக்கு அருகிலுள்ள செனாய்-தேசாரு அதிவேக நெடுஞ்சாலையில் நடந்த இச்சம்பவம் எதிரே சென்ற கார் ஒன்றின் கேமராவில் பதிவாகிஉள்ளதாக போலிசார் தெரிவித்தனர். சமூக ஊடகங்களில் இந்த காணொளி பரவியதையடுத்து, தாமாகவே முன்வந்து காவல்நிலையத்திற்குச் சென்ற அப்பெண்ணை போலிசார் கைது செய்து விசாரித்து வருகின்றனர்.


கொவிட்-19: ‘மலேசியாவில் நிலைமை மோசமடையக்கூடும்’

பெட்டாலிங் ஜெயா: மலேசியாவில் அதிகரித்து வரும் கொவிட்-19 உயிரிழப்புகள் குறித்து கவலை தெரிவித்துள்ள அந்நாட்டின் சுகாதாரத் துறை தலைமை இயக்குநர் நூர் ஹிஸாம் அப்துல்லா இனி வரும் நாட்களில் நிலைமை மேலும் மோசமடையக்கூடும் என்று மலேசியர்களை எச்சரித்துள்ளார்.புத்தாண்டின் முதல் ஒன்பது நாட்களில் மலேசியாவில் கிருமித் தொற்றுக்கு 71 பேர் பலியாகிவிட்டனர்.

இதையடுத்து, கிருமிப் பரவலைக் கட்டுப்படுத்த அரசாங்கத்தின் கட்டுப்பாடுகளைப் பின்பற்றுமாறு மலேசியர்களுக்கு வேண்டுகோள் விடுத்து நூர் ஹிஸாம் தனது ஃபேஸ்புக் பக்கத்தில் பதிவிட்டுள்ளார்.

“கிருமித்தொற்றுக்குக் கடந்த ஆண்டின் முதல் ஒன்பது மாதங்களில், 100க்கும் குறைவான உயிரிழப்புகளே பதிவாகின. ஆனால் இவ்வாண்டின் முதல் ஒன்பது நாட்களில் ஏற்கெனவே 71 பேர் மாண்டுவிட்டனர். நிலைமை மேலும் மோசமடையக்கூடும் என்று அஞ்சுகிறேன்,” என்று கூறியுள்ளார்.

மேலும் கொவிட்-19 நோயாளிகளை கையாளுவதில் முன்னிலை ஊழியர்கள் எதிர்கொள்ளும் சிரமங்கள் குறித்தும் பதிவிட்டிருந்த அவர், “ஒவ்வொரு முன்னணி ஊழியரும் எதிர்கொள்ளும் சவால்கள், பிரச்சினைகள் நம் அனைவருக்கும் புரியும் என்று நம்புகிறேன்.

“நாம் ஒருவருக்கொருவர் கவனித்துக்கொள்வதன் மூலமும் நம் குடும்பத்தினரைக் கவனித்துக்கொள்வதன் மூலமும் நாட்டுக்கு உதவுங்கள். கொவிட்-19 என்ற இந்த பேரழிவிலிருந்து நாம் அனைவரும் பாதுகாக்கப்படுவோம்,” என்று கூறியிருந்தார். ஆர்-நாட் எனப்படும் தொற்று வீதம் 1.2ஆக இருந்தால் மார்ச் மாதத்தில் ஒருநாளுக்கு 8,000 பேர் தொற்றுக்கு ஆளாகக்கூடும் என்று கணக்கிடப்பட்டுள்ளதாக நூர் ஹிஸாம் எச்சரித்தார்.
 அவ்வாறு நடந்தால் நோயாளிகளைக் கையாள்வதற்கு மருத்துவமனைகள் திணறக்கூடும் என்று மலாய் மெயில் ஊடகம் மேற்கொண்ட கருத்தாய்வில் கலந்துகொண்ட மருத்துவ நிபுணர்கள் தெரிவித்ததாக அது செய்தி வெளியிட்டுள்ளது.

இதற்கிடையே, கிருமித்தொற்றுக்கு ஆளாகியுள்ள மலேசிய பொருளாதார அமைச்சர் முஸ்தபா முகமதுவின் உடல்நிலை சீராக உள்ளதாக அவரது அலுவலகம் கூறியுள்ளது.
 இன்று மலேசியாவில் 2,433 பேர் புதிதாக தொற்றுக்கு ஆளாகியுள்ளனர், ஒன்பது பேர் மாண்டனர்.


மலேசியாவில் மேலும் ஓர் அமைச்சருக்குத் தொற்று

மலேசிய மகளிர், குடும்ப, சமூக மேம்பாட்டு அமைச்சர் ரீனா முகம்மது ஹருனுக்கு கொவிட்-19 நோய்த்தொற்று உறுதி செய்யப்பட்டுள்ளது. அதைத் தொடர்ந்து இவர் நேற்று மருத்துவமனையில் அனுமதிக்கப்பட்டார்.

நேற்று முன்தினம் இவருக்கு நோய்த்தொற்றுப் பரிசோதனை மேற்கொள்ளப்பட்டது. அதே நாள் இரவு இவருக்குத் தொற்று உறுதியானதாக இவரது அலுவலகம் தெரிவித்தது.

“இச்சம்பவம் எவருக்கும் அசௌகரியத்தையும் பதற்றத்தையும் ஏற்படுத்தி இருந்தால் அதற்காக அமைச்சர் மன்னிப்புக் கோருகிறார்,” என்று இவரது அலுவலகம் கூறியது.

அமைச்சர் ரீனா பணியில் இல்லாத இந்தச் சமயத்தில் இவரது அமைச்சு வழக்கம்போல பணியைத் தொடரும் எனத் தெரிவிக்கப்பட்டது.

இதற்கிடையே, கடந்த சனிக்கிழமை தமக்கு நோய்த்தொற்று உறுதியானதாக பிரதமர் அலுவலக அமைச்சர் முஸ்தபா முகம்மது நேற்று முன்தினம் தெரிவித்து இருந்தார்.

அவருக்குத் தொற்று உறுதியானதைத் தொடர்ந்து முன்னெச்சரிக்கை நடவடிக்கையாக குறைந்தது இரு அமைச்சர்கள் தங்களைத் தனிமைப்படுத்திக்கொண்டுள்ளனர்.

கொவிட்-19 தொற்று உறுதியான மூன்றாவது அமைச்சர் திருமதி ரீனா. கடந்த ஆண்டு அக்டோபரில் சமய விவகார அமைச்சர் ஸுல்கிஃப்லி முகம்மது அல் பக்ரிக்கு நோய்த்தொற்று உறுதியானது.

இந்நிலையில், மலேசிய அமைச்சரவையைச் சேர்ந்த அனைத்து அமைச்சர்களும் கொவிட்-19 பரிசோதனையை மேற்கொள்ளும்படி கேட்டுக்கொள்ளப்பட்டு உள்ளனர். அமைச்சர்கள் முஸ்தபா முகம்மது, ரீனா இருவருக்கும் தொற்று உறுதியானதைத் தொடர்ந்து இந்த உத்தரவு பிறப்பிக்கப்பட்டுள்ளதாக சுகாதார அமைச்சர் ஆதம் பாபா கூறியுள்ளார். அதோடு தொற்றின் அபாயம் குறித்து அமைச்சின் மதிப்பீட்டின் அடிப்படையில் அமைச்சர்கள் தனித்திருக்க வேண்டுமா என்பது குறித்து முடிவு செய்யப்படும். புத்ரா ஜெயா மாவட்ட சுகாதார அலுவலகம், அமைச்சர்களின் உடல் நிலையை மதிப்பீடு செய்யும் என்றும் டாக்டர் ஆதம் பாபா தெரிவித்தார்.


அவசரநிலை பிரகடனம் குறித்து மலேசிய பிரதமர்: ஊரடங்கு இல்லை; ராணுவ ஆட்சி இல்லை; தேர்தலும் இல்லை

மலேசியாவில் மோசமாகப் பரவும் கொரோனா பரவலைக் கட்டுக்குள் கொண்டுவரும் நோக்கில் அவசரநிலை பிரகடனப்படுத்தப்பட்டுள்ள நிலையில், அங்கு ஊரடங்கோ, ராணுவ ஆட்சியோ இல்லை என நாட்டு மக்களுக்கு உறுதி அளித்துள்ளார் பிரதமர் முகைதீன் யாசின்.

தொலைக்காட்சி, சமூக ஊடகங்கள் வழியாக நாட்டு மக்களிடம் உரையாடிய பிரதமர் முகைதீன், தற்சார்புக் குழுவின் பரிந்துரையின் அடிப்படையில் அவசரநிலை பிரகடனம் மீட்டுக்கொள்ளப்பட்ட பிறகு, பொதுத் தேர்தல் நடத்தப்படும் என்றும் குறிப்பிட்டார்.

இவ்வாண்டு ஆகஸ்ட் மாதம் 1ஆம் தேதி வரை அவசரநிலை அறிவிக்கப்பட்டுள்ளது.

மலேசிய அரசியலில் அண்மைக்காலமாக நிலையற்ற தன்மை நிலவி வரும் நிலையில், கடந்த ஆண்டு அக்டோபரில் அரசாங்கம் பரிந்துரைத்த அவசரநிலை முன்மொழிவை மாமன்னர் அப்போது நிராகரித்தார். ஆனால், நாடாளுமன்றத்தை ரத்து செய்வது, திடீர்த் தேர்தல் நடைபெறுவதைத் தடுப்பது ஆகியவற்றைச் செய்யவே பிரதமர் அந்தப் பரிந்துரையை முன்வைத்ததாக எதிர்க்கட்சிகள் பலவாறாக விமர்சனம் செய்தன.

அவசரநிலை நடப்பில் இருக்கும் காலகட்டத்தில் நாடாளுமன்ற அல்லது சட்டமன்ற அமர்வுகள் போன்றவை இருக்காது என்று இன்று பிரதமர் முகைதீன் குறிப்பிட்டார். ஆனால், கொவிட்-19 நெருக்கடி கட்டுக்குள் வந்த உடன் பொதுத்தேர்தலை நடத்த கடப்பாடு கொண்டிருப்பதாக அவர் தெரிவித்தார்.

அமைச்சரவை, மாநில நிர்வாக மன்றங்கள், அரசாங்கச் சேவைகள் போன்றவை வழக்கம்போல் தொடர்ந்து செயல்படும் என்றார் அவர்.

மலேசியாவில் அவசரநிலை - முக்கிய குறிப்புகள்:

- இவ்வாண்டு ஜனவரி 11 முதல் ஆகஸ்ட் 1 வரை நடப்பில் இருக்கும். கொவிட்-19 கட்டுக்குள் கொண்டுவரப்பட்டதாக தற்சார்பு குழு பரிந்துரைத்தால் முன்னதாகவே மீட்டுக் கொள்ளப்படலாம்.

- மக்களால் தேர்ந்தெடுக்கப்பட்ட அரசாங்கம் தொடர்ந்து நடப்பில் இருக்கும். ராணுவ ஆட்சி இல்லை.

 - ஊரடங்கு இல்லை.

- நாடாளுமன்ற அல்லது மாநில சட்டமன்ற அமர்வுகள் இல்லை.

- தேர்தல் இல்லை.

- அமைச்சரவை, மாநில நிர்வாக மன்றங்கள், பொதுச் சேவைகள் தொடர்ந்து செயல்படும்.

- சுகாதாரப் பாதுகாப்பு நடைமுறைகளுடன் பொருளியல் நடவடிக்கைகள் வழக்கம்போல தொடரும்.

- பொது மருத்துவமனைகளின் சிரமத்தைத் தணிக்க, தனியார் சுகாதாரப் பராமரிப்பு வசதிகளை அரசாங்கம் வசப்படுத்திக்கொள்வது உட்பட ஆணைகளை மாமன்னர் அவசரநிலையின்போது விதிக்க முடியும்.


பச்சிளம் குழந்தையைக் கடித்துக் குதறிய குரங்கை சுட்டுக் கொன்ற போலிசார்

பிறந்து 50 நாட்களே ஆன பச்சிளம் ஆண் குழந்தையை கடுமையாகத் தாக்கிய குரங்கை மலேசிய போலிசார் 45 மணி நேரத்துக்குள் சுட்டுக் கொன்றனர். வனவிலங்கு மற்றும் தேசிய பூங்காக்கள் துறையும் இந்த நடவடிக்கையில் இணைந்து செயல்பட்டது.

நீண்ட வாலுடைய மக்காக் இன குரங்கு அது என வடக்கு செபராங் பிராய் ஓசிபிடி துணை ஆணையர் நூர்ஸைனி முகமது நூர் குறிப்பிட்டார்.

நேற்று காலை 11.30 மணியளவில், குரங்கு குழந்தையைத் தாக்கிய பகுதிக்கு அருகிலேயே குரங்கை சுட்டுக் கொன்றதாக அதிகாரிகள் தெரிவித்தனர்.

சுங்கை புயுவில் உள்ள கம்போங் மங்கிஸ் பகுதியில் உள்ள வீடு ஒன்றின் கூடத்தில் உறங்கிக்கொண்டிருந்த முகம்மது இஸிராஃபி டேனியல் அன்னூர் ரொஸ்மாண்டி எனும் அந்தக் குழந்தையை குரங்கு மிகவும் கொடூரமாகத் தாக்கியதாகக் கூறப்பட்டது.

குரங்கு கடித்ததால் குழந்தையின் வயிற்றில் காயம் ஏற்பட்ட இடத்தில் கடந்த ஞாயிற்றுக்கிழமை பினாங்கு மருத்துவமனையில் சிறிய அறுவை சிகிச்சை செய்யப்பட்டது.

கடந்த சனிக்கிழமை பிற்பகல் 2.15 மணி வாக்கில் குழந்தையைத் தாக்கியது குரங்கு. குழந்தையின் தலை, வயிறு, கன்னம் ஆகிய பகுதிகளில் கடிபட்ட காயம் காணப்பட்டது.

உறங்கி எழுந்த குழந்தையை கூடத்தில் பாயில் படுக்க வைத்துவிட்டு, அதற்கு பால் தயாரித்துக்கொண்டிருந்தார் குழந்தையின் தாய்.

குழந்தையின் அழுகுரல் கேட்டு தாய் ஓடிவந்து பார்த்தபோது, படுக்கவைக்கப்பட்ட இடத்திலிருந்து 1 மீட்டர் தூரத்தில் ரத்த வெள்ளத்தில் குழந்தை கிடப்பதையும் அருகில் குரங்கு இருப்பதையும் கண்டார் அவர்.

பின்னர் குரங்கு அவ்விடத்திலிருந்து ஓடிவிட்டது. சம்பவம் நிகழ்ந்தபோது வீட்டின் அனைத்து வாயில்களும் சன்னல்களும் மூடப்பட்டிருந்ததாகக் கூறப்பட்டது.

தற்போது குழந்தையின் நிலை சீராக இருந்தாலும் அது பலத்த காயங்களுடன் இருப்பதாகத் தெரிவிக்கப்பட்டது.

அந்த வட்டாரத்தில் அந்தக் குரங்கு அடிக்கடி தென்பட்டதாகவும் உணவு தேடி அலைந்ததாகவும் குடியிருப்பாளர்கள் தெரிவித்தனர்.


மலேசியா: புதிய உச்சமாக ஒரே நாளில் 4,000 பேருக்கு மேல் கிருமித்தொற்று

மலேசியாவில் புதிய உச்சமாக நேற்று ஒரே நாளில் 4,029 பேருக்கு மேல் கொவிட்-19 தொற்று உறுதிப் படுத்தப்பட்டுள்ளது. அங்கு ஒரே நாளில் 4,000 பேருக்கு மேல் பாதிக்கப்பட்டது இதுவே முதல் முறை. இம்மாதம் 14ஆம் தேதி 3,337 சம்பவங்கள் பதிவானதே முந்தைய உச்சமாக இருந்தது.

நேற்று உறுதிசெய்யப்பட்ட 4,029 தொற்றுச் சம்பவங்களில் எட்டுப் பேர் மட்டுமே வெளிநாடுகளில் இருந்து வந்தவர்கள். இதையடுத்து, மொத்த பாதிப்பு 155,095 ஆனது.

கொரோனா தொற்றால் பாதிக்கப்பட்டோரில் மேலும் 2,148 பேர் குணமடைந்து, மருத்துவமனையில் இருந்து வீடு திரும்பிவிட்டனர். இதையடுத்து, தொற்றிலிருந்து மீண்டோர் எண்ணிக்கை 117,375 ஆக அதிகரித்தது.

“இப்போதைக்கு 205 நோயாளிகள் தீவிர சிகிச்சைப் பிரிவில் அனுமதிக்கப்பட்டுள்ளனர்; 79 பேருக்குச் செயற்கைச் சுவாச உதவி தேவைப்படுகிறது,” என்று மலேசிய சுகாதார அமைச்சு தெரிவித்துள்ளது.

மேலும் எட்டுப் பேர் மரணம் அடைந்ததை அடுத்து, மலேசியாவில் கொரோனா மரணங்களின் எண்ணிக்கை 594ஆக உயர்ந்தது.


மலேசியா: குனுங் செரோ ஸ்ரீ சுப்ரமணியர் கோயிலில் தைப்பூசத் திருவிழா தொடர்பான நடவடிக்கைகள் அனைத்தும் ரத்து

மலேசியாவின் குனுங் செரோவில் உள்ள ஸ்ரீ சுப்ரமணியர் கோயிலில் இவ்வாண்டு தைப்பூசக் கொண்டாட்டங்கள் எதுவும் இருக்காது என அறிவிக்கப்பட்டுள்ளது.

நிபந்தனைகளுடன் கூடிய நடமாட்டக் கட்டுப்பாட்டு ஆணை அறிவிக்கப்பட்டிருப்பதால், அந்தக் கோயிலில் தைப்பூசம் தொடர்பான அனைத்து நடவடிக்கைகளும் ரத்து செய்யப்படுவதாக ஈப்போ இந்து தேவஸ்தான பரிபாலன சபாவின் தலைவர் எம். விவேகாநந்தா தெரிவித்துள்ளார்.

தைப்பூசம் தொடர்பான அனைத்து நடவடிக்கைகளையும் நிறுத்துமாறு போலிசார் அறிவுறுத்தி இருப்பதாக இன்று அவர் வெளியிட்ட அறிக்கை தெரிவித்தது.

பால்குடம், காவடி, மொட்டை போடுதல், ரத ஊர்வலம், அன்னதானம், அங்கப்பிரதட்சணம் என எந்த நடவடிக்கையும் இருக்காது என்பதுடன் கோயிலுக்கு அருகில் எந்தக் கடையும் இருக்காது எனவும் அவர் குறிப்பிட்டார்.

பாதுகாப்பு நடைமுறைகளுக்கு உட்பட்டு சிறிய அளவில் தைப்பூச வழிபாடுகள் மட்டும் இடம்பெறும் என்றும் கடந்த வாரம் திரு விவேகாநந்தா தெரிவித்திருந்த வேளையில் இந்த அறிவிப்பு வெளியாகியுள்ளது.


மலேசியா: கொவிட்-19க்கு எதிரான போரில் தோள்கொடுக்கத் தயாராகும் தனியார் மருத்துவமனைகள்

மலேசியாவில் கிருமித்தொற்று சம்பவங்கள் அதிகரித்து வருவதால், நிலைமையைச் சமாளிக்க தனியார் மருத்துவமனைகளும் தயார் நிலையில் உள்ளன.

ஏற்கெனவே தனியார் மருத்துவமனைகள் கொவிட்-19 நோயாளிகளுக்கு சிகிச்சை அளித்து வந்தாலும் அரசு மருத்துவமனைகளில் படுக்கைகள் கிடைத்தவுடன் தனியார் மருத்துவமனைகளில் சிகிச்சை பெற்றவர்கள் அரசு மருத்துவமனைகளுக்கு மாற்றப்பட்டு வந்தனர் என்றார் மலேசிய தனியார் மருத்துவமனைகள் சங்கத்தின் தலைவர் டாக்டர் குல்ஜித் சிங்.

தனியார் மருத்துவமனைகள் ஒவ்வொன்றிலும் 5ஆம் பிரிவு வரை எத்தனை நோயாளிகளுக்கு சிகிச்சை அளிக்க முடியும் என்பது பற்றிய விவரங்கள் தற்போது சேகரிக்கப்பட்டு வருகின்றன.

கொரோனா தொற்று ஏற்பட்டும் அறிகுறிகள் இல்லாத பிரிவு 1 நோயாளிகள், மிதமான அறிகுறிகளுடைய 2ஆம் பிரிவு நோயாளிகள், நிம்மோனியாவுடன் கூடிய 3ஆம் பிரிவு கொரோனா தொற்று நோயாளிகள், நுரையீரலில் பாதிப்பு ஏற்பட்டு, ஆக்சிஜன் தேவைப்படும் 4ஆம் பிரிவு நோயாளிகள், செயற்கை சுவாசக் கருவி தேவைப்படும் 5ஆம் பிரிவு நோயாளிகள் என 5 பிரிவுகளில் கொவிட்-19 நோயாளிகளுக்கு சிகிச்சை அளிக்கப்படுகிறது.

தனியார் மருத்துவமனைகளில் கொவிட்-19க்காக சிகிச்சை பெற்ற நோயாளிகளில் பெரும்பாலானோருக்கு அங்கு சிகிச்சைக்கு சேர்ந்த பிறகு கிருமித்தொற்று இருப்பது கண்டுபிடிக்கப்பட்டது.

கடந்த 2 நாட்களாக தனியார் மருத்துவமனை மருத்துவர்களுக்கும் பணியாளர்களுக்கும் இணையம் வழியாக கொவிட்-19ஐ பாதுகாப்பாக கையாளும் முறை பற்றி சுகாதார அமைச்சு விவரித்தது.

கொவிட்-19 நோயாளிகளுக்கு சிகிச்சை அளிப்பதற்கான அனைத்து ஏற்பாடுகளையும் முழுமையாகச் செய்த பிறகு, ‘கூடிய விரைவில்’ அங்கு நோயாளிகள் சேர்த்துக்கொள்ளப்படுவார்கள் என்றார் திரு குல்ஜித்.

மற்ற நோயாளிகளுக்கும் தனியார் மருத்துவமனைகள் தொடர்ந்து சிகிச்சை அளிக்கும் என்றும் அவர் குறிப்பிட்டார்.

கண்காணிப்பில் இருக்கும் நோயாளிகளைத் தங்கவைக்க ஹோட்டல்களும் தயாராக இருப்பதாக மலேசிய ஹோட்டல்கள் சங்கத்தின் தலைமை நிர்வாகி யப் லிப் செங் குறிப்பிட்டார்.


ஈப்போவில் தைப்பூச கொண்டாட்டம் ரத்து

ஈப்போ: மலேசியாவின் குனுங் செரோவில் உள்ள ஸ்ரீ சுப்பிரமணியர் கோயிலில் இவ்வாண்டு தைப்பூசக் கொண்டாட்டங்கள் இருக்காது என அறிவிக்கப்பட்டுள்ளது.நிபந்தனைகளுடன் கூடிய நடமாட்டக் கட்டுப்பாட்டு ஆணை அறிவிக்கப்பட்டிருப்பதால், அந்தக் கோயிலில் தைப்பூசம் தொடர்பான அனைத்து நடவடிக்கைகளும் ரத்து செய்யப்படுவதாக ஈப்போ இந்து தேவஸ்தான பரிபாலன சபாவின் தலைவர் எம்.விவேகாநந்தா தெரிவித்துள்ளார்.

தைப்பூசம் தொடர்பான அனைத்து நடவடிக்கைகளையும் நிறுத்துமாறு போலிசார் அறிவுறுத்தி இருப்பதாக நேற்று அவர் வெளியிட்ட அறிக்கை தெரிவித்தது. பால்குடம், காவடி, மொட்டை போடுதல், ரத ஊர்வலம், அன்னதானம், அங்கப்பிரதட்சணம் என எந்த நடவடிக்கையும் இருக்காது என்பதுடன் கோயிலுக்கு அருகில் எந்தக் கடையும் இருக்காது எனவும் அவர் குறிப்பிட்டார்.

பாதுகாப்பு நடைமுறைகளுக்கு உட்பட்டு சிறிய அளவில் தைப்பூச வழிபாடுகள் மட்டும் இடம்பெறும் என்றும் கடந்த வாரம் திரு விவேகாநந்தா தெரிவித்திருந்த வேளையில் இந்த அறிவிப்பு வெளியாகியுள்ளது.

பொதுப் போக்குவரத்து வழக்கம் போல் இயங்கும்

இதற்கிடையே, மலேசியாவில் நடமாட்டக் கட்டுப்பாட்டு உத்தரவின் போது, பொதுப் போக்குவரத்து வழக்கம் போல் செயல்படும் என்று அந்நாட்டின் போக்குவரத்து அமைச்சர் வீ கா சியோங் கூறினார்.

“பெரும்பாலானோர் தங்களின் அன்றாட தேவைகளுக்குப் பொதுப் போக்குவரத்தையே நம்பியிருப்பதால், அவர்களுக்காகப் பொதுப் போக்குவரத்து சேவைகள் வழக்கம் போல் தொடரும்,” என தனது ஃபேஸ்புக் பக்கத்தில் அவர் பதிவிட்டிருந்தார்.

மேலும் நடமாட்டக் கட்டுப்பாட்டு ஆணையின்போது பொதுப் போக்குவரத்தில் பயணம் செய்வோர் எண்ணிக்கை குறைவாக உள்ளதாகவும் அதனால் கூட்ட நெரிசல் இல்லை என்றும் அவர் சொன்னார்.

அதோடு முகக்கவசம் அணிவது, கை சுத்திகரிப்பானைப் பயன்படுத்துவது, சமூக இடைவெளியைக் கடைப்பிடிப்பது போன்றவற்றைப்

பயணிகள் சரியாக பின்பற்றுவதாகவும் அவர் தெரிவித்திருந்தார்.

ஈப்போ முதியோர் இல்லத்தில் கிருமித்தொற்று

இதற்கிடையே, ஈப்போவில் உள்ள அன்னிங் ஓல்ட் ஃபோல்க்ஸ் முதியோர் பராமரிப்பு இல்லத்தைச் சேர்ந்த ஏழு முதியோர்கள், ஆறு ஊழியர்கள் என 13 பேருக்குத் தொற்று உறுதி செய்யப்பட்டுள்ளது.

36 மூத்தோர், 20 ஊழியர்களைக் கொண்ட இந்த பராமரிப்பு இல்லம் வரும் 20ஆம் தேதி வரை மூடப்பட்டிருக்கும்.


ஈப்போவில் இந்திய ஆடவர் கொலை; நண்பர்கள் மீது குற்றச்சாட்டு

ஈப்போ: ஆடவர் ஒருவரை தஞ்சோங் ரம்புத்தான் பகுதியில் உள்ள ஒரு காட்டில் கொலை செய்ததன் தொடர்பில் இன்று மூன்று நண்பர்கள் மீது குற்றம் சாட்டப்பட்டது. அவினேஷ் சர்மா, 22, லிங்கேஷ்வரன், 24 மற்றும் சிவராமன், 33 ஆகிய மூவரும் வேலை இல்லாதவர்கள்.

இவர்கள் வெட்டுக்கத்தி ஒன்றைக் கொண்டு சென்று டிசம்பர் 31ஆம் தேதியன்று இரவு 7.40 மணிக்கும் 8.45 மணிக்கும் இடைப்பட்ட நேரத்தில் ஸ்ரீ மஹா முத்து மாரியம்மன் கோவில் அருகே உள்ள காட்டில் 35 வயது அருண் என்பவரை தாக்கிக் கொன்றதாகக் கூறப்படுகிறது.

மேலும் இருவர் இக்குற்றத்தைப் புரிந்ததாகவும் கூறப்படுகிறது. அவர்கள் தலைமறைவாக உள்ளதாக தெரிவிக்கப்பட்டது.


மலேசியா: 15 பில்லியன் ரிங்கிட் சிறப்பு உதவித்திட்டங்கள் அறிவிப்பு

மலேசியாவில் கொவிட்-19 தொற்று பாதிப்பு தொடர்ந்து அதிகரித்து வரும் நிலையில், 15 பில்லியன் ரிங்கிட் (S$4.93 பி.) மதிப்பிலான சிறப்பு உதவித் திட்டங்களை அந்நாட்டின் பிரதமர் முகைதீன் யாசின் அறிவித்துள்ளார்.

‘மலேசியப் பொருளியல், மக்கள் பாதுகாப்பு உதவித் தொகுப்பு (பெர்மாய்)’ எனும் அந்த சிறப்பு உதவித் தொகுப்பின்கீழ் 22 திட்டங்கள் நடைமுறைப்படுத்தப்படவுள்ளன.

ஏற்கெனவே நான்கு பொருளியல் ஊக்குவிப்புத் தொகுப்புத் திட்டங்களின் மூலம் 305 பில்லியன் ரிங்கிட் மதிப்பிலான உதவித் திட்டங்களை அரசாங்கம் அறிவித்துள்ளது என்று திரு முகைதீன் தமது உரையின்போது குறிப்பிட்டார்.

கொரோனா தொற்றைக் களைவது, மக்கள் நலனைப் பாதுகாப்பது, வர்த்தகங்களுக்குத் தொடர்ந்து ஆதரவளிப்பது ஆகியவையே ‘பெர்மாய்’ சிறப்பு உதவித் திட்டத்தின் முக்கிய நோக்கங்கள்.

அனைத்து முன்கள மருத்துவப் பணியாளர்களுக்கும் ஒருமுறை மட்டும் 500 ரிங்கிட் ஊக்கத்தொகை வழங்கப்படவுள்ளது. அதேபோல, 14,000 சுற்றுலா வழிகாட்டிகள், 118,000 வாடகை கார், பள்ளி, சுற்றுலாப் பேருந்து ஓட்டுநர்களுக்கும் ஒருமுறை மட்டும் 500 ரிங்கிட் நிதி உதவி வழங்கப்படும் என அறிவிக்கப்பட்டுள்ளது.

புதிதாக 3,500 சுகாதாரப் பராமரிப்புப் பணியாளர்கள் பணியில் அமர்த்தப்படவுள்ளனர். தடுப்பூசி நிறுவனங்களுடன் மூன்று உடன்பாடுகள் செய்யப்பட்டுள்ளதாகக் கூறிய பிரதமர், முதல் தொகுதி தடுப்பூசிகள் அடுத்த மாதம் வந்தடையும் என்றும் சொன்னார்.

தேசிய அளவிலான கொரோனா தடுப்பூசித் திட்டத்திற்கு மூன்று பில்லியன் ரிங்கிட் ஒதுக்கப்பட்டு உள்ளது. அத்துடன், சுகாதார அமைச்சிற்குக் கூடுதலாக 900 மில்லியன் ரிங்கிட் ஒதுக்கப்பட இருக்கிறது.

மலேசியாவில் கிருமித்தொற்று ஏறுமுகத்தில் இருப்பதை அடுத்து, ஆறு மாநிலங்களிலும் மூன்று கூட்டரசுப் பகுதிகளிலும் இம்மாதம் 26ஆம் தேதி வரைக்கும் நடமாட்டக் கட்டுப்பாடுகள் அறிவிக்கப்பட்டுள்ளன.

வங்கிக்கடனைக் காலந்தாழ்த்தித் திருப்பிச் செலுத்தும் வசதி நீட்டிக்கப்பட்டுள்ளது.

ஒரு யூனிட்டிற்கு இரண்டு காசு என, இவ்வாண்டு ஜூன் மாதம் வரைக்கும் மின்கட்டணக் கழிவு வழங்கப்படும். இதனால் 9% வரையிலான கட்டணத்தை மிச்சப்படுத்தலாம் எனக் கூறப்பட்டது.

சிறிய, நடுத்தர நிறுவனங்களுக்கான சிறப்பு மானியம், உதவித் திட்டம் நீட்டிக்கப்படவுள்ளது. அதன்படி, நடமாட்டக் கட்டுப்பாடுகள் நடைமுறையில் இருக்கும் சில மாநிலங்களில் உள்ள 500,000 சிறிய, நடுத்தர நிறுவனங்களுக்கு 1,000 ரிங்கிட்டும் மற்ற மாநிலங்களில் உள்ள நிறுவனங்களுக்கு 500 ரிங்கிட்டும் உதவித்தொகையாக வழங்கப்படும்.

முதன்முறையாக நேற்று முன்தினம் ஒரே நாளில் அங்கு நாலாயிரத்திற்கு மேற்பட்டோருக்கு கொரோனா பாதிப்பு உறுதிசெய்யப்பட்டது.


வருமானம் இழந்து தவிப்போருக்கு இலவச உணவு வழங்கும் பினாங்கு உணவகம்

கொவிட்-19 பரவலைத் தடுக்கும் விதமாக நடமாட்டக் கட்டுப்பாட்டு ஆணை நடப்பில் இருக்கும் நிலையில் பலர் வேலை இழந்து, வருமானம் இன்றி தவிக்கும் சூழலில், சிரமப்படுவோருக்கு ஒரு வேளை உணவு கொடுத்து உதவும் உன்னதப் பணியைச் செய்து வருகிறது மலேசியாவின் பினாங்கில் உள்ள ‘பிக் பாஸ் பனானா லீஃப்’ உணவகம்.

தினமும் 100 பொட்டலம் உணவை வழங்கி வருகிறது அந்த உணவகம்.

நடமாட்டக் கட்டுப்பாட்டு ஆணை நடப்பில் இருக்கும் 26ஆம் தேதி வரை தொடர்ந்து 100 உணவுப் பொட்டலங்களை வழங்க இருப்பதாக அந்த உணவகத்தின் உரிமையாளர் எம். மோகனசுந்தரம், 37, தெரிவித்தார்.

ஒருவேளை நடமாட்டக் கட்டுப்பாட்டு ஆணை நீட்டிக்கப்பட்டால், அப்போதும் தொடர்ந்து 100 பேருக்கு உணவு வழங்கப்போவதாகக் குறிப்பிட்டார் அவர்.

இதற்கு முன்பு மலேசியாவில் நடமாட்டக் கட்டுப்பாட்டு ஆணை நடப்பில் இருந்தபோதும் எளியோருக்கு இந்த உணவகம் உணவு வழங்கியதாகக் கூறப்பட்டது.

கடையில் 12 ஊழியர்களை வேலைக்கு வைத்திருக்கும் திரு மோகனசுந்தரம், தினமும் 10 கிலோ அரிசி, 100 மீன்கள், 100 கோழி முட்டைகள், 100 கோழித்துண்டுகள், காய்கறிகள் போன்றவற்றை இலவசமாக உணவு வழங்குவதற்காக ஒதுக்கி வைக்கிறார்.

சில நேரங்களில் அந்த உணவகத்திலிருந்து இலவசமாக உணவு பெறுவதாகக் குறிப்பிட்ட 65 வயது கோ செங் வெங் எனும் ஆடவர், “நான் தனியாக வசிக்கிறேன் என்பதும் நான் ஏழை என்பதும் திரு மோகனசுந்தரத்துக்குத் தெரியும்,” என்றார்.

இந்தக் கொள்ளைநோய்ச் சூழலில் ஏழ்மையில் வாடுவோருக்கு நம்மால் ஆன உதவியைச் செய்ய விரும்புவதாகக் கூறிய திரு மோகனசுந்தரத்தைப் பாராட்ட வேண்டும் என்று 51 வயது இல்லத்தரசி புஷ்பமலர் குறிப்பிட்டார்.


மலேசியாவில் நடமாட்டக் கட்டுப்பாட்டு ஆணை நீட்டிப்பு; சரவாக் மட்டும் விதிவிலக்கு

மலேசியாவில் கிருமித்தொற்று தொடர்ந்து அதிகரித்து வருவதையடுத்து, சரவாக் தவிர மற்ற பகுதிகளில் நடமாட்டக் கட்டுப்பாடு தொடரும் என மலேசிய அரசு இன்று (ஜனவரி 19) அறிவித்தது.

வரும் வெள்ளிக்கிழமை முதல் கெடா, பேராக், நெகிரி செம்பிலான், பாகாங், திரங்கானு, பெர்லிஸ் ஆகிய மாநிலங்களில் நடமாட்டக் கட்டுப்பாட்டு ஆணை நடப்புக்கு வரும்.

சுகாதார அமைச்சின் அறிவுரைப்படி, இந்த மாநிலங்களில் அடுத்த மாதம் 4ஆம் தேதி வரை நடமாட்டக் கட்டுப்பாட்டு ஆணையை நடைமுறைப்படுத்த முடிவெடுக்கப்பட்டுள்ளது என மூத்த அமைச்சர் இஸ்மாயில் சப்ரி யாக்கோப் இன்று தெரிவித்தார்.

மலேசியாவில் கடந்த ஆறு நாட்களாக 3,000க்கும் அதிகமானோருக்கு தொற்று உறுதி செய்யப்பட்டுள்ளது. இன்று 3,631 பேருக்கு தொற்று உறுதி செய்யப்பட்டது; 14 பேர் கொரோனா தொற்றால் உயிரிழந்தனர்.

மலேசியாவில் இதுவரை 165,371 பேருக்கு தொற்று ஏற்பட்டுள்ளது, 619 பேர் உயிரிழந்தனர்.

அங்கு இப்போது 39,464 பேருக்கு சிகிச்சை அளிக்கப்படுகிறது.


சிலாங்கூரில் தொற்று சூழலை  சமாளிக்க உதவித் திட்டம்

மலேசியாவின் சிலாங்கூர் மாநில அரசாங்கம், தற்போது எதிர்நோக்கும் கொவிட்-19 நெருக்கடிச் சூழலைச் சமாளிப்பதற்கு 73.877 மில்லியன் ரிங்கிட் ஊக்கத்தொகுப்புத் திட்டத்தை அறிவித்துள்ளது.

சிலாங்கூர் மாநில மக்களின் நலனைப் பேணிக்காக்க, நம்மிடம் உள்ள அனைத்து வளங்களும் பயன்படுத்தப்படும் என்று இந்தத் திட்டத்தை அறிவித்த அம்மாநில முதல்வர் அமிருதின் ஷாரி கூறினார். இந்த ஊக்கத்தொகுப்புத் திட்டத்தின் தொகையில் இருந்து 7.177 மில்லியன் ரிங்கிட் தொகை ‘நம் சிலாங்கூர் ஊக்கதொகைத் தொகுப்புத் திட்டம்’ மூலம் 762 மாணவர்களுக்குக் கடன் அளிப்பதற்காக சிலாங்கூர் அறக்கட்டளைக்கு அளிக்கப்பட்டுள்ளது.

கொவிட்-19 சோதனைத் திட்டத்திற்காக 6 மில்லியன் ரிங்கிட் ஒதுக்கப்பட்டுள்ளது. இதனால் சுமார் 50,000 பேர் பயனடைவர் என்று எதிர்பார்க்கப்படுகிறது.

எளிதில் நோய்த்தொற்று பீடிக்கும் ஆபத்து உள்ள முதியோர்களுக்கும் முதியோர் இல்லங்களில் வசிப்போருக்கும் இத்திட்டத்தின் மூலம் உதவியளிக்கப்படும். அத்துடன் சமூகத்தில் கிருமி பரவாமல் இருப்பதை உறுதிசெய்யும் வகையில் சமூகத்தில் கொரோனா சோதனை முடுக்கிவிடப்படும்.

இதுவரையிலும் சமூகத்தில் 19,976 பேருக்கு இலவசமாக கொவிட்-19 சோதனை மேற்கொள்ளப்பட்டுள்ளதாக திரு அமிருதின் தெரிவித்தார். இந்தத் திட்டத்தின் வாயிலாக 9,822 மருத்துவத்துறை முன்களப் பணியாளர்கள் மற்றும் நடப்பில் உள்ள நடமாட்டக் கட்டுப்பாட்டைக் கண்காணிக்கும் பணியில் இருக்கும் காவல்துறையினர், இராணுவத்தினர் ஆகியோருக்கு உணவு வழங்குவதற்காக 3 மி ரிங்கிட் ஒதுக்கப்பட்டுள்ளது.

சிலாங்கூரில் கொவிட்-19 புதிய தொற்று எண்ணிக்கை நாளுக்கு நாள் அதிகரித்து வருகிறது. இந்நிலையில் குறைந்த பாதிப்புள்ள நோயாளிகளை மருத்துவமனையில் தங்க வைப்பதாலும் அங்கு அவர்களைத் தனிமைப்படுத்துவதாலும் உதவி தேவைப்படும் நோயாளிகள் காத்துக்கிடக்க நேரிடுகிறது என்று அவர் கவலை தெரிவித்தார்.

இந்த நெருக்கடி காலத்தில் இயன்றவரை மக்களின் சுமையைக் குறைப்பதற்காக 100,000 வெள்ளி சிறப்புத் தொகை ஒதுக்கப்பட்டுள்ளது. இந்தத் தொகை 56 தொகுதிகளுக்குப் பிரித்து அளிக்கப்படும். இதன்மூலம் அந்தந்தத் தொகுதி நாடாளுமன்ற உறுப்பினர்கள் மக்களின் அடிப்படைத் தேவையான அரிசி, சமையல் எண்ணெய், மாவு, டின்னில் அடைக்கப்பட்ட உணவு மற்றும் இதர தேவைகளைப் பூர்த்தி செய்யலாம் என்று அவர் கூறினார்.

மேலும் மக்களுக்கு உதவுவதற்காக நாடாளுமன்ற உறுப்பினர் ஒவ்வொருவருக்கும் 50,000 ரிங்கிட் வழங்கப்படும் என்றும் திரு அமிருதின் தெரிவித்தார்.


மலேசியாவில் 400,000 மாணவர்கள்  பள்ளி திரும்பினர்

மலேசியாவில் பள்ளிகளில் அடுத்த மாதம் நடைபெறவிருக்கும் தேர்வுக்குத் தயாராகும் வகையில் நேற்று 2,400 பள்ளிகளைச் சேர்ந்த 400,000 மாணவர்கள் பள்ளிக்குத் திரும்பினர்.

கொவிட்-19 தொற்று நெருக்கடி காரணமாக சுமார் நான்கு மாத காலமாக பள்ளி வகுப்புக்குச் செல்லாமல் இருந்த மாணவர்கள் பள்ளிக்குச் சென்றனர். எஸ்பிஎம், எஸ்விஎம், எஸ்கேஎம், எஸ்டிபிஎம், எஸ்டிஎம் மற்றும் பட்டயக் கல்விகளுக்கான தேர்வுகள் அடுத்த மாதம் நடைபெறவுள்ளன.

மலேசியாவில் கிருமித்தொற்றுப் பரவல் கட்டுக்கடங்காத நிலையில் மாணவர்கள் பள்ளிக்குத் திரும்பியுள்ளனர். இருப்பினும் மாணவர்கள் முகக்கவசம், தூர இடைவெளி, உடல் வெப்பநிலை சோதனை போன்ற பாதுகாப்பு நடவடிக்கைகளுடன் மாணவர்கள் இருப்பது உறுதிசெய்யப்படும் என்று அறியப்படுகிறது.